Garasország ma - Kína és pár szó Szlovéniáról
Két ország lepett meg az utolsó évtizedben az eredményeivel: Kína és Szlovénia. Az előzőről élménybeszámolót írtam a 2005-ben tett utazásomat követően, de azóta is árgus szemekkel figyelem a birodalom fejlődését. Amit most Kínáról írok, az csupán elkapott - általam érdekesnek tartott hírek - továbbadása. Szovéniáról csak pár sort írok.
Kína - Az első kínai - EU műhold: Kína fellőtte első olyan műholdját, amivel az Európai Unió űrkutatóival karöltve fognak tudományos munkát végezni. Háromszoros hurrá! Engem örömmel töltene el, ha katonai területre is kiterjesztenék az együttműködést. Hihetetlen, hogy ezt kényszerülök mondani én, aki gyűlölök minden katonásdit. Mindent meg kell azonban ragadni, hogy ellenpólusok szülessenek a barbár USA-hatalommal szemben. - Ha Kína fejlődése csekély mértékben vissza is esne, 2030-2040 körül a főbb gazdasági mutatók tekintetében utolérné az USA-t; az 1$/fő napi jövedelem alatt élő kínaiak száma másfél évtized alatt 200 millióról 70 millióra csökkent; Pekingben lehetetlenné vált a közlekedés, annyi az autó. - TIME, 2005 április 4., 40. old.: Miután belépett a WTO-ba és megszabadult az EU-ba irányuló exportját korlátozó kvótáktól, 2003-hoz képest 2004-ben textília-exportját hihetetlen mértékben növelte ebbe a régióba, egyben jelentősen csökkentve az árakat. Pár adat: jersey és pulóverek - 625% növekedés és 36% árcsökkentés; női szoknyák és blúzok - 244%, ill. 41%; melltartók - 493%, ill. 36%. Olaszországba (!) 10 millió melltartót exportáltak, ami az olasz 'fogyasztás' negyede. Teljes a rémület az európai termelők körében és lázasan folyik az új barikádok emelése (vámok). - TIME, 2005 március 28., 36. old.: Alapvetően állami kezdeményezésre és támogatással Kína elindult a minőségi bortermelővé válás útján, olasz és francia cégek és szakértők bevonásával. Az ok kettős: egyrészt az eddig fogyasztott gabonapálinkák termelése a fő táplálékot használja alapanyagként, másrészt a kínai lakosság álom-kosarát - ami ma már: frigó, kocsi és bor az ünnepi asztalra - igyekszik lehetővé tenni a kormány. - Újabb fricska a komcsizó marhának (utalás az élménybeszámoló első soraira): A Népszabadság 2005 május 14.-i 'Hétvége' mellékletében (első oldal) a térséget nyilván jól értő Krajczár Gyula cikket írt 'A Csendes-óceán évszázada' címmel. Idézek, csípegetek belőle: "...szinte mindenki együttműködik mindenkivel...., s középtávon már látható az ázsiai szabadkereskedelmi övezet, s kevésbé élesen a Kelet-ázsiai Közösség kontúrja. ... Tizenöt-húsz év múlva, tehát még bőven a század első felében, az USA mögött már egy tiszta ázsiai trojka következik majd: Japán, Kína és India. ... ...Kínában a piacgazdaságra átállás mozdította meg az ügyeket. ... (az USA és az EU is ezt nem reagálja le) ... Másrészt valóban tény, hogy a kínai állam iszonyatos intenzitással, ezerarcú és kétezer karú szereplőként vesz részt a gazdaságban, s nemcsak menedzseli azt, hanem tartósan bele is betonozza magát. ... Ázsia erős, a jó kormányzás ideáját hordozó, a gazdaságot (és minden mást) erősen domináló államokat hoz magával. ... Ha a japán példát Kína előképének vesszük, ami nyilván csak részben jogos, akkor hosszú távon nem attól kell tartani, hogy a kínaiak sokkal kevesebb pénzért dolgoznak, hanem éppen a masszív, fegyelmezett, öntudatos nyomulástól. ... Kínának pedig nincsenek katonái külföldön, a legutóbbi időkig nem hogy nem keveredett élesebb konfliktusba senkivel, de kifejezetten javultak a kapcsolatai olyan stratégiai szomszédaival, mint Oroszország és India." - Népszabadság, 2005.05.20, 3.old., Krajczár Gyula: 'Kínai lakáspiac - Felesleg és hiány egyszerre' Amit érdekesnek találtam: "...a helyi hatóságoknak kötelességük gondoskodni rezidenseik lakhatásáról, mert törvény szerint mindenkinek laknia kell valahol, mégpedig ott, ahová a tartózkodási engedélye szól." "Kínában ugyanis nincs földmagántulajdon. A fejlesztők meghatározott célokra kapják bérbe a földet, s most egy központi rendelkezés minden szinten feladattá teszi, hogy kis- és középméretű, viszonylag alacsony árú lakásokat kell építeni. ... a fejlesztők profitja nem lehet több három százaléknál." Mintha ott nem a 30% nyomor lenne a cél! - Olvasom a hivatalos (ENSZ vagy Világbank? - elfeledtem feljegyezni) statisztikát. A világ vezető gazdasági hatalmai az éves GDP mérete alapján, ma: 1-USA, 2-Japán, 3-NSZK, 4-Anglia, 5-Franciaország, 6-Olaszország, 7-Kína (centikkel Olaszország mögött, idén biztos lehagyja, a jelenlegi fejlődési tempók mellett 10 éven belül Franciaországot, Angliát és az NSZK-t is befogja), 8-Spanyolország, 9-Kanada, 10-India (neki van még mit behoznia). Ha Európa egységes valami lenne, az USA előtt állna! (05.07.27) - Közben újabb bölcs nyilatkozatot tett: A kommunista hatalomátvétel 56-ik évfordulóját ünneplik, ebből az alkalomból Ven Csia-pao miniszterelnök adott fogadást 1500 vendégnek. A miniszterelnök harmonikus társadalom felépítését ígérte. Ha komolyan gondolják és nem maszlagként lobogtatják, tapsot érdemelnek. (05.11.01) - Egy kis kalandozás az Interneten: http://www.fas.org/sgp/crs/row/IB98014.pdf - mi a rendkívüli benne? Elemzi Kína gazdasági eredményét egy PPP-faktor bevezetésével, amivel a megtermelt javak igen alacsony árát az USA piaci árszintjére emeli és ezzel a következőket állítja: Kína gazdasága (árazonos GDP) már ma is kb. duplája a japánnak és 70%-a az USA-nak, az egy főre eső GDP pedig több mint 6000 USD, azaz a magyarnak közel a fele. Öt év és Kína életszínvonala elhúz mellettünk!!! - 10-15 év alatt 40 atomerőművet fog megépíteni. Nem mérhető a döntéshozatal és a megvalósítás hatékonysága semmi máshoz, különösen nem a hazai - civil fékektől terhes - gyakorlathoz. Nem vitás, melyik módszer sikeresebb! - Két űrhajóssal földkörüli pályára küldték második űrhajójukat, teljes publicitással. Bár vannak ellenérzéseim az űrhajózásra költött összegekkel kapcsolatban általában is, és az se biztos, Kínának az a legfontosabb most, hogy beszálljon ebbe az (elsősorban katonai) űrversenybe, a teljesítményt meg kell tapsolni. Lehet, résztvesznek a programban olyanok, akikkel együtt tanultam anno Moszkvában. (05.10.17) - Új 'felfedezés': Kína gazdagabb, mint eddig gondolták és negyedik az USA, Japán és Németország mögött (GDP-ben). Vannak vélemények, miszerint ebben a vonatkozásban - gazdasági potenciált tekintve - 2020 körül elhagyja az egységes gazdasági blokként kezelt EU-t és 2040 körül az USA-t is. Egy főre vetített jövedelmét tekintve azonban még nem került az első száz ország közé. Mindenesetre lehet morfondírozni azon, hogy a liberális-demokratikus-tőkés rendszer jobb-e vagy a piacorientált, megpuhult kommunizmus? - A TV2 szenzációt ígért, amikor műsorára tűzte Frei Kína dossziéját. Tömör véleményem az adásról, ahogy egy kedves ismerősnek megírtam: "Kedves ... Elfelejtettem: se feleségemnek, se nekem nem tetszett igazán Frei. Szenzáció-hajhászás volt (vörös kapitalizmus, gazdagok gazdagjai, stb.) és nem lényeg-feltárás. Nejem a félidő után ott is hagyta, én meg elaludtam a vége felé. Mert szerintem/szerintünk ugyan igaz, hogy a magánkezdeményezés felszabadítása nagyon lényegesen hozzájárult a gyors fejlődéshez, de nem vagy nem csak negatív szerepe van annak, hogy (akármilyen színű) erős központi akarat irányít, hogy a kulcspozíciók a (talán tényleg össznépi akaratot megtestesítő) állam kezében maradtak és az jól értékel, irányít, központosított eszközökkel fejleszt. ÉS AMI A LEGFONTOSABB: NEM VÉLETLENSZERŰEN, AZ ADÓDÓ FEJLŐDÉST KIHASZNÁLVA, HANEM TUDATOSAN SZÁMOLJA FEL A NYOMORT. Érintőlegesen foglalkozott ugyan ezzel is, de a hangsúlyok szerintünk rosszak voltak. Ha élünk még 15-20 évet, meglátjuk, igazunk volt-e? Ami a magyar sületlenséget érinti, abban ugyan igaza van: a gengszterváltás egyik nagy bűne, hogy túl gyorsan és túl barbár módon számolt fel működő gépezeteket, piaci kapcsolatokat, aminek eredménye volt pl. az óriási szovjet piac és a fejlődőben lévő kínai kapcsolat elvesztése. Az indiai tapasztalatok mondatják azonban velem, hogy a piaci kapcsolatrendszer - ami ott sokáig fennmaradt - önmagában nem elég, a belső fejlődésnek olyan termékeket, szolgáltatásokat, TUDÁST kell produkálnia, ami a minket UTOLÉRŐ piacokon is eladhatók maradnak. India már a 70-es 80-as években kacarászott a magyar impotencián és ez azóta se változott (vagy ami igen, az sajnos nem magyar). Ami a 'nem demokráciát' érinti, arról se érdemes annyit beszélni, ahogy ő tette, mert elég körülszagolni a demokratikus rendszereket és kiderül, hogy nagyrészt maszlag az egész és az amerikai lobogó alatt veszett tempóban rohan a világ a legfontosabb demokratikus elvek megbecstelenítése felé. Frei ilyen töprengésre késztetett. Üdvözlettel, ...." Csak annyit teszek hozzá, hogy a gyors fejlődés egyetlen 'forrásaként' a félmilliárd nyomor-szinten élő kizsákmányoltat nevezte meg. Ez egyrészt pontatlan, mert rég nincs félmilliárd nyomorgó, másrészt erre az egy 'oszlopra' helyezni ezt a gazdasági szuperhatalmat primitív közgazdasági nonszensz. - 'History's Mysteries' (A történelem misztériumai): 1763-ban készült térképmásolatra bukkantak Sanghájban. Az eredetit 1418-ra datálja a kópia és lényegében az egész földgolyót helyesen ábrázolja. Bár vita folyik az eredetiség fölött, lehetséges, hogy a nagy kínai flották jóval Európa előtt felfedezték, bejárták az egész világot! - Kedves ismerős hívta fel a figyelmem Wolfgang Hirn német újságíró 'Kína, a nagy falat' c. könyvére (HVG Kiadói Rt, 2006). Gyorsan elolvastam, egy húron pendülünk a szerzővel: a jövő Kínáé! Kötelező olvasmány! Néhány megállapítását, elemzését emelem ki csupán: - 23.old.: "A neves befektetési bank, a Godman Sachs elemzői nemrég ismét előrevetítették a legfontosabb országok növekedési adatait, és számításaik eredményét Dreaming with BRICs: The Path to 2050 címen tanulmányban foglalták össze. Az eredmény: Kína a legközelebbi évtizedekben valamennyi jelenlegi vezető ipari hatalmat meg fogja előzni: Németországot 2008-ban, Japánt 2015-ben és az Egyesült Államokat 2039-ben. / Goldmanék számítása több mint játék a számokkal. Nem is ez a kérdés, pontosan mikor, melyik országot előzi meg Kína. A fontos egyedül az az üzenet, hogy ez a közeli jövőben Kínának sikerülni fog." - 190.old.: A mű felidézi néhány nyugati közgazdász véleményét. Lester Thurow, a MIT professzora írja 'The Future of Capitalism' című könyvében: "Kínának hatékony kormánya van, amely tud stratégiákat tervezni, döntéseket hozni és végrehajtani." ... 2004-ben a csaknem valamennyi élő közgazdasági Nobel-díjast - svájci találkozójukon - megkérdezte a Wall Street Journal: 75 év múlva melyik gazdaság lesz a legnagyobb a világon? Idézem a válaszaikat: 'William F. Sharpe: "50% lesz kínai, 30% az EU-é és 20% az USA-é." Lawrence R. Klein: "A legvalószínűbb Kínáé." Kenneth J. Arrow: "A kínai lesz a legnagyobb a világon." Ronald H. Coase: "Kevéssé kételkedem abban, hogy 75 év múlva Kínának nagyobb gazdasága lesz, mint az USA-nak vagy az EU-nak." És legutoljára röviden és meggyőzően felelt a kommunistákat gyűlölő Milton Friedmann: "Kínáé". - 72.-74. old. Két alfejezetben tárgyalja a mű Kína hozzáállását két modern technológiához: a biotechnikához és a klónozáshoz. Mindkettőt modernebb felfogásban, szabadabban kezeli, mint a nyugati világ és ezen a területen gyorsan előnyre fognak tenni. Biztos vagyok benne, hogy ésszerű módon, kellő óvatossággal fogják kezelni ezeket a témákat. - 188.-189.old.: Több forgatókönyvet vizsgál a mű a jövő politikai fejleményeiről. Ismertet véleményeket, amelyek összeomlást jósolnak, 'best case' forgatókönyvet, amely gyors és teljes demokratizálódást jósol. A szerző azonban - hozzám hasonlóan - a 'középút' mellett teszi le a voksot. Rögzíti, hogy 'Kína ma mentes minden ideológiától. Nem kommunizmus, nem szocializmus, nem kapitalizmus - a pragmatizmus a jelszó. ... A hatalmon lévő párt, amelynek történelmi okokból még Kínai Kommunista Párt a neve, tovább fog kormányozni. De a pártvezetői elég okosak és gyakorlatiasak lesznek ...' És az elemzés - eléggé meglepő módon - ki meri mondani, költői kérdésként: '...a népköztársaság fejlődésének jelenlegi szakaszában, amikor sok probléma gyors megoldásra vár, nem a jelenlegi kormányzási forma az adekvát?' Az én véleményem is az, hogy a gazdasági fejlődéssel együtt fognak járni a politikai liberalizáció, demokratikus változások. - Az USA legnagyobb bevásárló-központ hálózata, a Wal-Mart beszállítóinak 80%-a (5000 cég) kínai! A beszállítások értéke nagyobb, mint Anglia teljes exportja az USA-ba és közvetlenül a teljes német export mögött állna, ha ahhoz mérnék. (Nem ellenőriztem, de igaznak kell hinnem, a forrás megbízható.) - Kína és az USA vasmarka (TIME, 2006 április 3, 13. old.: '10 Questions for Charles Schumer'). Amerika érzi a büdöset és csapkod. Először - ha értesüléseim jók - a kínai importra 27,5 % vám kivetését előíró törvényt terjeszt a törvényhozás elé. A szabadkereskedelem bajnoka. A nemzetközi egyezmények nem számítanak, azok csak akkor érvényesek, ha őt gazdagítják! Aztán meg háromtagú delegációt küld Beijing-be, élén egy hóhérképű szenátorral. Az arcára vagyon írva, hogy kompromisszumokra képtelen figura, megy gőzhengerelni. Feladata: megfenyegetni Kínát, hogy ha nem lebegteti a valutáját... A nyilatkozat hemzseg a nagyhatalmi gőgtől: jó dolog szemtől szembe állni, hogy pontosan tudják [azok a szarháziak], honnan jövünk ... most az amerikai kormány számára és a kínai számára egyaránt nem az a kérdés, hogy "ha", hanem hogy "mikor" ... Ultimátum, úgy hívják magyarul. Lehet, hogy nagy gazemberek másnak tartják. Nagyon kell vigyázni velük! - Egyik vezető politikusuk bejelentette, hogy elkezdték kivonni az USA különféle befektetési/pénzügyi alapjaiból (?) a pénzüket. Az USA vezetői és küldöncük, a hóhérképű szenátor elérték az általuk elérhetőt: kitört a kereskedelmi-pénzügyi háború a mostani és az eljövendő világhatalom között. Nesze neked, világ! Ilyen bölcs szuperhatalom uralkodik feletted. (2006.04.07) - Kína devizatartalékai túllépték a 853,7 md USD-t (= cca. 186106 md forint). Ezzel a világ legnagyobb devizatartaléka birtokosainak tudhatják magukat! - Tavaly vettem online két pár golfcipőt az USA-ból. Az egyik pár jobblábasa elkezdte törni a lábam. Kiderült, hogy a márka-adatokat tartalmazó kis textil-cetli gyűrődött a nyelv alá. Levágtam, elolvastam és elhűltem: Made in China díszelgett rajta! - Ajánlom mindenkinek, olvasson el minden hírt Kínáról. Végre egy ország, egy hatalom, amelyiktől nem kell rettegni és amelyik a józan kompromisszumok útján halad. Remélem, nem fogok csalódni bennük! *** - Szlovénia teljesített minden kritériumot és beadta hivatalos kérelmét az euróra. Ez is hm! Tizenéve csupán, hogy felfedeztem magamnak Szlovéniát, akkor még alig állt jobb lábakon, mint mi: a forint/tolar pariban volt, a bérek csupán 30% körül haladták meg az itthoniakat. A forint azóta elszállt, a bérek ott dupla-akkorák, mint kis országunkban... Igaz, az eurót már akkor általános fizetőeszközként kezelték, a számlákat mindenütt két valutanemre állították ki, tolarra és euróra. Valamit nagyon rosszul csinálunk, jaj, de nagyon rosszul! 2007 január 1.-től az euró Szlovénia hivatalos pénzneme.