Garasország ma - EP választások
Közvetlenül a választások után született elemzés!
EP-választás Garasországon: Tragédia, többrétű tragédia, ami választás címén zajlott, majd kommentáltatott! 1. Tragédia, mert az igen alacsony részvétel bizonyította, hogy a politikusoknak nevezett (tisztelet a kivételnek) szélhámosok (érthetetlen, hogy merik magukat és hogy merik a kommentátorok ezt a párszáz, koncon marakodó politikust elit-nek becézni) teljesen lejáratták a politikát, a demokráciát, a jövőt a lakosság döntő többsége, majdnem kétharmada szemében! Így a továbbiakban nem lehet demokráciáról beszélni ebben az országban. 2. Tragédia, mert az alacsony részvételi arány eredményeképpen bekövetkezett eredmény igazolja, hogy az ország sorsa ismét a kemény szavazómaggal (a gengszterváltás nyerteseivel) rendelkező jobboldal kezébe került. A nem szavazók jórésze egyszerűen minden reményt elvesztett embertömeg, másrészt nem harcos mag, aki pedig nem tartozik e két körbe, ostoba, nem számol az egyértelműen és keményen jelentkező rendkívül negatív következményekkel. Igazolódott, amit régóta állítok, hogy a szavazók eltávolodása a politikától a rendkívül veszélyes jobboldal malmára hajtja a vizet! Az alacsony részvétel még a teljesen reménytelen helyzetben lévő, a rasszizmust is támogató MDF-et is beemelte az 5% fölé, megmentette az arcpirító szégyentől! 3. Tragédia, mert a most demokratikusabb és emberibb szoclib képtelen megtalálni a vezetőit, képtelen kerekded, jól érthető és megvalósítható program megformálására és annak mindenki számára érthető felmutatására, a propaganda, kommunikáció elemista szint fölé emelésére. Ahogy a NOL egyik kommentátora mondja: "...képtelenek voltak a FIDESZ pofátlanságát méltósággal visszautasítani." Nem találták meg az így győztes pofátlanság ellenszerét, a jobboldal gengszterváltás óta viselt dolgainak, eszmény-rendszerének, populista szlogenjeiben, ostobaságra építő módszereiben és személyeiben rejlő veszélyek nyugodt, de alapos és rendszeres kritikájának módszereit. Az egész PR-társaságuk kudarca is a választási eredmény. 4. Tragédia, mert újra megmutatta - jubiláns kommentárjával -, hogy az ország elnöke minden tekintetben alkalmatlan személy, több okból is: (1) örömét rejteni se képes nem független, nem pártatlan valaki, (2) makogva, értelmetlen, követhetetlen, rendszertelen mondatokkal körvonalazta nem rejthető véleményét és (3) igaz, a közTV elvileg független riportere, Pálfi többszöri unszolásásra, de belement annak az abszurd lépésnek a kilátásba helyezésébe, hogy a kormány legitimitását - mint államfő -, esetleg megkérdőjelezi. 5. Tragédia, mert az eseményt kommentáló személyek, azaz az elektronikus média krémje, meg nem engedhető módon ünnepelt vagy viselkedett: Többen elkezdték 'irányítani' a közeljövő eseményeit, közbekérdezéseikkel túllépte a megkövetelhető 'be nem avatkozni' határt, volt, aki 'diktált', volt, aki nyilvánvalóan ünnepelt. Ez a jobboldal szerint a baloldal szekerét toló, elfogult média? A Medgyessy-Kovács-Horn triumvirátus ezzel megbukott. A "baloldal" vezető erejének pár hete van, hogy levonja a következtetéseket, az aszott arcok helyett frisseket vonultasson fel, kisöpörje a kommunikációt, PR-t kezelő egész gárdáját, koherens, érthető és a hátralévő kevesebb, mint két év alatt utolsó cseppjéig megvalósítható programmal álljon elő és azt, meg az eredményeket sikeresen kommunikálja! Vonja ki azonnal a csapatainkat Irakból. Ellenkező esetben 2006-ban újabb és esetleg végleges tragédiára kerül sor: az ország vezetése hatalomőrült, populista, demagóg, a zsírosabb rétegeket és a római katolikus egyházat kiszolgáló, a rasszizmust megengedő, esetleg azt támogató gárda kezébe kerül! Olyanokéba, akiknek a zászlajára egyetlen szó van írva: HATALOM! (Kéri jól ismeri őket, ő mondta, de nem kell súgás ahhoz, hogy ugyanerre a következtetésre jusson az ember) Szegény, balga ország! Szegény balga elesettek! Szegény balga nemlátók! Értékelés, gondolatok, számok OV előre nyilatkozott, hogy ha az EU parlamenti választásokon kidomborodik a Fidesz melle, akkor a kormányzásra is készen áll (Ő, hangsúlyozottan ő!) No comment, az egyik legnagyobb népszédítője, bomlasztója a világnak! .... - Nézzük először a politológusok egy részének a véleményét, miszerint a Fidesz baloldalról előzte az MSZP-t (és attól jobbra helyezkedik el az SZDSZ). Az utóbbi, zárójeles állítás vitathatatlan, nem is tekintem őket követendő társulatnak. A Fidesz "baloldalisága" viszont két szemszögből nézve sem igaz: (1) A zászlajára tűzött szlogenek, beleértve a "petíciót" is, demagóg, populista maszlag, az pedig nem annyira a baloldalra jellemző (arra is lehet), mint a szélsőjobbra. Ha nagyon körültekintő akarok lenni, úgy kellene fogalmaznom, hogy a (mindig) galádok történelmi pillanattól és céltól függően használt fegyvere. Tudják a Fidesz-vezérek is nagyon jól, hogy megvalósíthatatlan maszlaggal etették a naivakat, a győzelmet követően azonnal puhítottak a "petíción": a nép kérésévé keresztelték át hirtelen! Lassan meg fogják próbálni elfelejteni, hogy egyrészt az MSZP-re kenhessék a meg nem valósulás sarát, másrészt, hogy ha netán 2006-ban is győznének, ne kerüljenek zsákutcába, ne kelljen a saját erjedt maszlagjukkal táplálkozniuk. Ebből az aspektusból tekintve tehát igenis jobboldali volt ez az előzés! (2) A mindjárt következő számok alapján nyugodt lélekkel állítom, hogy az előzéshez szükséges szavazók nagyobb hányadát szélsőségektől szívta át a Fidesz, mégpedig valószínűleg szinte kizárólag a MIÉP-től. Ezt megértve is téves a "baloldalról előzés" következtetés. Nem is nagyon értem, hogyan merülhet ez fel politikával főállásban foglalkozó agyakban?? Korai arról beszélni, mennyire egyértelműen szélsőjobboldalivá válnának a szlogenek (és módszerek), ha ez a hatalomőrültek által vezetett (és telespékelt) társulat az itthoni politikai téren is győzne!? Nem kell nagy fantázia ahhoz, hogy jobbra, nagyon jobbra, félelmetesen jobbra tolódna ebben az országban minden! Egyetlen epizód: kérdem az egyik szomszédasszonyt, szavazott-e már? Először hangosan válaszol, hogy persze, "nehogy már a Fidesz...". Ebben a pillanatban észreveszi, hogy számára idegen fiatalember is hallja a véleményét és azonnal suttogóra fogja a hangját! Félnek az emberek a Fidesztől. Ismétlem, szerintem joggal. - Beszéltem bősz Fidesz-hívővel a választások előtti napokban, aki szerint a Fidesz azért (is, vagy főként) fog győzni, mert nem az USA elvtelen hódolója, ellenzi a magyar részvételt az iraki agresszióban. Erről az a véleményem, hogy a Fidesz ugyan a kínzásokkal kapcsolatban meglobogtatta ezt a zászlót a választási kampányban, de annakelőtte, két-három héttel előbb vezérük, kedvencem, a pápa által 'megbélyegzett' Orbán Viktor a gyors kivonulás ellen ágált. Ha komolyan gondolná a Fidesz, amit a kampányban zászlajára tűzött, már előrángatta volna. Nem fogja megtenni. (Ma végülis megtette, a volt miniszterelnökök nagygyűlése (nem Parlament, nem bizottság, nem frakciók) elé tárva a gondolatot. Nem kell tovább ragoznom, hogy világossá váljon: puha közeg, puha szöveg, látszat-cselekvés, maszlag!) - Mielőtt a számokkal foglalkoznék, megkérdem még csendesen, miért nem az euroszkeptikusok közé ül be a Fidesz az EP-ben? Hiszen az utolsó pillanatig hirdették a belépés előtt, hogy meglesz az ország az EU nélkül is! Számok és következtetések - Pár nappal a választás előtt írtam, hogy az "a fene fog szavazni, rohadék ez mind" A gyorsan terjedő álláspont egyik szomorú következménye, hogy a teljesen lejáratódott MDF-et beemelte az EP-be. Ehhez nem kell számolóművésznek lenni. - Nagyon nem tetszett, hogy az SZDSZ melldöngetve és önálló politikájának köszönhetőnek deklarálva ünnepelte a 7% fölötti eredményét. Pedig az aritmetika itt se bonyolult: a 2002-es választásokon 313 084 szavazatot kaptak, most 237 519-et. Ezzel, a 2002 évi részvétel (összes leadott szavazatok) esetén nagy bukfencet vetettek volna, 2002-ben ugyanis az 5%-os limitet sem érték volna el. (Átmásolva a www.valasztas.hu- ból: "Az 5 %-os határ: 280 837") Uraim, Önök is a nagy vesztesek közé tartoznak, 75 000 emberük nem ment el szavazni vagy átszavazott, talán a Fidesz-re! Önöket is megbüntették a szavazók és nem hiszem, hogy ebben ne játszott volna szerepet a sűrű publikus vitájuk az MSZP-vel. (Nyomatékkal ismétlem, hogy a nyilvánosság elé rángatást kifogásolom, nem a vitát magát.) Ha nem akarnak a Fidesz mellé állni 2006-ban vagy elveszni a jelentéktelen ellenzéki szerepben, akkor a hátralévő nem egészen 2 év alatt kerüljék az ilyen helyzeteket! Kuncze úr is mázlista. - A legnagyobb vesztes - az arányokat tekintve - kétségtelenül a MIÉP: a 2002-es 245 326 szavazó helyett most 72 177 adta rá a voksát. Hál'isten, mondhatná a balga, nem szélsőjobbos elemző, ha nem lenne biztos, hogy az eltűnt 173 000 fő (70%!) többsége a Fideszhez evezett át. Miért ne, ha egyszer ott is nyugodtan lehet nyilas zászlót lobogtatni a fővezér orra előtt és még az EP-be is be lehet jutni (egyszer biztos, ha így haladnak). A hál'isten annyiban azért marad, hogy a fasisztoid református püspök úr nem tetszett még a MIÉP-hívőknek se. Remélem, megrendezhető a püspök úr politikai temetése. - Nem ilyen arányú a másik ostoba szélsőség, a Munkáspárt vesztesége, "csak" 54%-ot (65 000 fő) vesztett 2002-höz képest. A Fidesz-szel kokettálás se hozott megváltást, legfeljebb azt, hogy átszédelgett oda párezer ember. Ez a párt - hál'isten - halott. Aki ezekből a számokból nem azt a következtetést vonja le, hogy a Fidesz jelentősen jobbra tolódott, az vak. - Még egy megjegyzés: a jelenlegi kormány 2006-os életben maradása csoda lenne. Amire a hátralévő időben rendkívüli figyelmet kell összpontosítaniuk (a jobb általános politizálás mellett) az a most jobboldali "irányoltságú" emberek kezében lévő kulcspozícióknál (elnök, főügyész, Rádió) annak megakadályozása, hogy a baleset megismétlődjék. Különben a jobboldal a parlamentáris demokráciát is megölheti a következő ciklusban! És királlyá avathatja (de nagyon szeretné!) Orbán Viktort! (2004.06.15) Még egy bölcs elemzés (okos szóról, számokról és melldöngetésről): - Aki nagyon okos értékelést akar olvasni, az nézze meg a NOL-ban (és nyilván a Népszabadság mai számában) Tamás Gáspár Miklós "A valódi eredmény " című cikkét. Én itt csak a magyar vonatkozásokat emelem ki: "A kelet-európai új tagállamok is bemutatták, hogy mindenkinek kezd elege lenni a "balközép" erők által folytatott jobboldali gazdaságpolitikából. A legjobb példa éppen Magyarország, ahol a Fidesz- MPSZ baloldali populista retorikával nyert (persze tudjuk, hogy nem gondolja komolyan), ahogyan a másik - viszonylagos - "sikerpárt", az SZDSZ is populista, csakhogy jobboldali populista (adócsökkentős, államlebontós, diákos yuppie) dumával ragadta meg szavazóinak képzeletét. (És az SZDSZ - egek! - talán még komolyan is gondolja történelmünk legegyenlőségellenesebb programját...) A Fidesz-MPSZ a baloldali retorikát (és a betonbaloldali Munkáspárttal való szemezést) persze a szokásos sovinizmussal és - sajtójában - a megszokott uszítással kombinálja, együtt az antifeminista, nőellenes, homofób beszéddel, klerikalizmussal, irredentizmussal stb., de szigorúan csak a névlegesen "független" jobb- és szélsőjobboldali pártsajtóban, tehát a párt maga kikérheti magának az efféle "vádaskodásokat". A werberiádákat pedig elfelejthetjük. Az MSZP nehéz helyzete hasonló kormányon lévő társaiéhoz: egyenlősítő-újraelosztó programmal választották meg, és a kezdeti "baloldali elhajlás" (fizetésemelés a közszférában, reálbér-növekedés, stb.) után visszatért a neoliberális-neokonzervatív beszédmódhoz (megszorítások, takarékosság, egyensúly, privatizáljuk a nagymamát), amely a vesztét okozza, függetlenül a gazdasági helyzettől, amely persze azért rosszabb, mint beállítják. Az MSZP/ SZDSZ jobboldali politikája és beszédmódja zavarba hozza a jóléti állam, az újraelosztás és a társadalmi igazságosság híveiből álló szavazóbázist, amely nem nagyon hisz a Magyar Polgári Szövetségnek, de mit tehet?" (A kiemelés tőlem. H.A.) - A számok elemzésekor nem tértem ki a legfontosabbra. Arról harsog minden, hogy a Fidesz óriási győzelmet aratott (Stumpf még azt se tartotta túlhevültségben elkövetett szemétségnek, hogy "történelminek" nevezze). Az MSZP veresége rendkívül súlyos, semmi kétség, hiszen 2002-höz képest (2361997 - 1054368 = 1307629) 1,3 millió szavazót "vesztett el"). A Fidesz győzelme a leadott szavazatok szintjén is jelentősnek tűnhet, pedig az is inkább vereség, mint diadal, ők ugyanis szintén közel egymillió szavazót taszítottak el maguktól. Amit most írok, nem bűvészkedés, hanem az igazság óvatos keresése, megközelítése. A 2002-es adatokat köd fedi az MDF-el közös indulás miatt. Nem tekinthető azonban túlzásnak, ha úgy vélem, az MDF-nek is veszítenie kellett 2002-höz képest (mi indokolhatná, hogy egyedül ők növelték volna a szavazói bázist az általános elfordulás ellenére?) és akkor a közös 2306763-ból (2002) 200 000 főt levonva kb. valós adatot kapunk, marad tehát 2106763 Fidesz bázis. Ha ebből levonjuk a mostani 1456854-et (= 649909), majdnem kereken 650 000-et kapunk. A tegnapi számokból világos, hogy legalább 200 000 más pártokból szavazott át, a Fidesz-bázis vesztesége tehát nem kevesebb (!), mint 850 000 fő. Így tessék a melleket döngetni. (A számokkal játszás természetesen azon a - valószínűleg a tényleges helyzetet nem nagyon torzító - feltételezésen alapszik, hogy az urnától irtózók többsége volt MSZP-hívő, aki élete jelentős jobbulását, valami szociális biztonságot, békét várt és csalódott. A másik csömör-csoportot a politikusokból, politikából általában kiábrándultak és ezek közt is főként volt MSZP-sek, másodsorban a gusztustalan csörtetéstől és rágalom-hadjárattól görcsöt kapott ex-Fideszesek alkotják. Ezért merem a többit stabilnak tekinteni. Ki tudja, a megérzéseim többnyire nem rosszak!) - Ebben a választásban mindenki vesztes, a győztes is, a legfőbb vesztes is, a két nagyon szerencsés bejutó kis párt is, de legfőként a magyar nép és a demokrácia! Megengedhetetlen szerintem, hogy bármiféle szavazás érvényes legyen, ahol a szavazásra jogosultak legalább kétharmada nem jelenik meg.