Miniszterelnök Úr!

Ismét és utoljára fordulok Önhöz óvó-intő soraimmal.

Tudom, ez az e-mail nem jut el Önhöz, legfeljebb tájékoztatást kap róla, remélem azonban, mégis segíthet abban, hogy ráébressze Önöket: el fogják veszíteni támogatóik jelentős részét és a világ megbecsülését.

Amiért írok, az a kormány és a mögötte álló pártok érthetetlen döntése, hogy csapatokat küldenek az USA és csatlósai által megszállt Irakba "rendfenntartó szolgálatokra".

Ha jól értem a sajtóban megjelent indokaikat, azért teszik ezt, hogy növeljék az ország presztízsét a szövetségesek szemében és hogy az Irak újjáépítésében való magyar részvételt segítsék elő.

Én - és környezetemben nagyon sokan - teljes mértékben elhibázottnak látom a helyzetértékelésüket és ebből eredően káros lépésnek bármilyen részvételt Irakban az USA oldalán.

Ha a "szövetségesek" alatt a nemzetközi kontrollt semmibe vevő USA-t és néhány társát értik, rossz lóra tesznek. Egyrészt az USA ma már, különösen éppen az Irak ellen indított és ezúttal csakis agressziónak minősíthető háborújával gyakorlatilag megszegte az olyan nemzetközi szervezetekben fennálló kötelezettségeit, amelyhez Magyarországnak - hosszútávú érdekeire figyelve - tartoznia kell: ENSZ, NATO. (Az utóbbihoz tartozásunk fontossága egyébként megkérdőjelezhető, ha az nem tér vissza eredeti doktrinájához, miszerint védelmi szövetség.) Ilyen, a minden kontrollt hárító szuperhatalomhoz csatlakozás Magyarországot is az agresszor szerepével fenyegeti most és fogja a jövőben is! Másrészt nekünk elsősorban Európára kell figyelnünk, azt kell minden gondolatunkkal és tettünkkel erősítenünk. Márpedig Európa nagyobb része, elsősorban azok, akiknek döntő befolyásuk van és lesz Európa bővülésére, fejlődésére, sorsára, elutasítják az USA eddigi és tervezett lépéseit Irakban. Megengedhetetlen, hogy az USA magas szintről fenyegeti őket! Velük kellene szorosabbra zárnunk sorainkat.

A gazdasági érdek pedig ilyen hosszú távra meghatározó döntésben, hogy Európa vagy Amerika mellé állunk-e, tizedrangú. Morzsákért nem szabadna vállalni a brutális agresszió és Irak természeti kincsei "bekebelézése" lagalizálásában való részvételt, zászlónk lobogtatását. Erre csak akkor szabadna sort keríteni, ha a további iraki események az ENSZ ellenőrzése alatt történnének.

Megdöbbenéssel tölt el, hogy nekem, aki Önökre voksolt és aki erre ösztönzött mindenkit, fejet kell most hajtanom a Fidesz ellenérvei előtt.

Mind több ismerős gúnyos legyintése kíséri a kormány Irak-politikáját. Ideje lenne irányvonalat változtatni. És koncentrálni az égető civil gondokra.

Dübörgő léptekkel haladnak a bukás felé.

Nagyon szomorú üdvözlettel:

Halmos Antal

P.S.: Ezt az e-mailt is közreadom a web-oldalamon!