Garasország ma - rasszizmus, sovinizmus, Trianon, II. vh., felszabadulás
Miért kötöm egy csokorba a címben szereplő szavakat? Mert mindezekkel él a magyar jobboldal, amikor hergelni óhajtja a népet. Tele van mindez gyűlölettel, erőszakkal, félremagyarázással, félreértelmezéssel, történelmietlen oktondiságokkal. Hangsúlyozni szeretném, hogy nem tudományos elemzésről van szó, még csak nem is összefüggő taglalásról, mindössze események, nyilatkozatok sorolásáról, amik így is félelmetes tárházát nyújtják mindannak, ami csak az utolsó pár év alatt elítélendőként megtörtént, főként itthon. Csak elvétve utalok külföldi vonatkozásokra. Igyekszem a címszavaknak megfelelő csoportokat alkotni, néha ez nem lesz könnyű feladat, egyes nyilatkozatok több témakört is érinthetnek. A dátumok hiányoznak, vagy csak hébe-hóba jelennek meg, de nincs különösebb jelentősége, minden a közelmúlt 3-4 évének terméke.
Rasszizmus (vagy rosszabb): - Két teljesen elképesztő esemény zajlott le 48 óra alatt. A rendőrség vádemelési javaslat nélkül lezárta a Fradi szurkolók elleni nyomozást. Nem bűn Garasországban kórusban zsidózni (miután több embert alaposan helybenhagytak a gazemberek). A Fővárosi Ítélőtáblán pedig jogerősen felmentették ifj. Hegedűs Lóránt református lelkészt, aki véresszájú antiszemita kijelentéseket tett. - Másodfokon ugyan törölték a primitív bélyeget az ártatlanul börtönben töltött másfél évért kárpótlást igénylő cigány testvérekről, de hangosan, bírói pulpitusról ismét elhangzott, hogy más elbírálás alá esnek, mint... Teljesen mindegy, hogy kikhez mérték őket, hogy kik, mik! Mert egyszerűbbek, kevésbé sínylik meg az elszigeteltséget,... - hangzott el. Nagyon megfontolt, alapos véleményem: Ez, kérem, súlyos negatív diszkrimináció és egyben rasszizmus! Az egész magyar igazságszolgáltatás szégyene. Gyors és határozott lépésekre volna szükség, hogy hasonló eset ne fordulhasson elő ebben az országban! Mély gyökerei vannak a rasszizmusnak, fasizmusnak Magyarországon - állítom: - Horthy Miklósnak, Magyarország egykori kormányzójának, még előbb a K&K haditengerészet admirálisának, egymillió magyar pusztulásáért felelős országnagynak a halála évfordulója alkalmából a Budapesti Bazilika főpapja szentmisét celebrált. A római katolikus egyház ezzel ismét bizonyította, mennyire belemártja magát a politikába és mennyire a szélsőjobb érdekében! Egy méltatlankodó pisszenést se hallottam, ez az állításom egyik legfontosabb bizonyítéka. - Teleki Pálnak szobrot fognak emelni a Várban. Annak a Telekinek, aki a zsidótörvények kezdeményezője volt. Baloldalinak nevezett politikusok is támogatják a tervet. Mi ez, ha nem teljes meghunyászkodás a jobboldali erők előtt? És tovább fognak mélyülni a gyökerek: Boross Péter - ex-miniszterelnökünk - letette a névjegyét Teleki Pál mellett. Kiváló bizonyítványt állított ki magáról, megkoronázta eddigi működését. Két további megjegyzésem van: (1) mondom, rasszista ez az ország, (2) régóta mondom, ostoba az olyan ország, amelyiknek ilyen ember a miniszterelnöke lehetett. - A 'Vér és Becsület' kulturális alapítvány, bricseszes, csizmás, nyilaszászlót lengető alakok közhasznú alapítványa (költségvetési pénzből gazdálkodó banda) újra tüntetést hirdet, ahelyett, hogy régen a helyére rakták volna. Törvényhozási és bírósági 'türelem' támogatja a szélsőjobbos szervezetet. Bevallom, nem tudtam, de jól megjegyeztem: a 'Vér és Becsület' kulturális egyesület neve utalás a náci Németország valamikor a harmincas években hozott zsidóellenes törvényére, amely megtiltotta az árjáknak, hogy zsidókkal kössenek házasságot. A 'Lelkiismeret 88'-ban pedig a nyolcasok az ABC nyolcadik betűjére utalnak: HH = Heil Hitler. Mondja nekem akárki, hogy nem mélyek a fasizmus gyökerei Magyarországon! - Parlamenten kívül is született egy Guinness-rekord: a történésznek mondott Schmidt Mária, aki Orbán Viktor tanácsadója is volt, rövid nyilas-ellenes és véletlenül se Horthy-fasizmus ellenes bevezető után lihegő-tajtékzó rohamot intézett az Átkos terrorja és a szoclib tehetetlensége ellen egy ESTÉ-ben. Történelemhamisításában és terror-kiegyenlítő erőfeszítésében odáig ment, hogy a 600 000 zsidó kiirtásával szembeállított egy velős hazugságot, azt merészelte állítani, hogy 700 000 magyart hurcoltak a Gulág táboraiba. Számolni se tud a szerencsétlen, ha a Horthy + nyilas fasizmus egymillió áldozatához hozzáadná ezt a légből kapott számot, nem lenne már férfi ebben az országban. Elképesztő hazugság, ferdítés. - Verebes István riporterként teljesen elképesztett a letartóztatott palesztin fogorvos ügyében tett 'nyilatkozatával'. Azon álmélkodott, hogy a sok éve Magyarországon élő emberről most kiderült (vigyázat: semmi se bizonyított, őt is megilleti az ártatlanság vélelme, nehogymár szóban lincseljünk ebben az országban), hogy 'alvó ügynök', hogy most léptek működésbe nála, ennyi idő után azok a beidegződések (vagy minek is hívta?), amelyek annak a nevelésnek az eredményei, amiben anno még otthon részesült. Az egész arab világ nevében, az emberiség nevében elutasítom ezt a hazug, rágalmazó megnyilatkozást. Az iszlám egyes áramlatai bírálhatók, számtalan elítélendő felfogás vagy akár iskola jelent meg az iszlám ortodoxia áramlataiban, de én nem látom veszélyesebbnek (legfeljebb a történelmi pillanat miatt kiélezettebbnek) ezeket, mint a többi vallás és különösen egyház ortodox torzulásait vagy mint az USA, Izrael, Oroszország és más államok állami terrorizmusát. Népre, vallásra így követ dobni - egyetlen esetet kivetítve - csak nagyon elvakult, máglyán égető emberek szoktak. Vagy lincsre buzdítók. Nem értem, nem értem, hány ember hiszi és akarja elhitetni másokkal is, hogy az arab családokban, iskolákban, egyetemekben, mecsetekben, papneveldékben vérszomjas vadállatokat nevelnek! Remélem, sőt biztos vagyok benne, hogy Verebes úr nem tartozik ebbe az embercsoportba, csupán megbotlott a nyelve. Örülnék, ha tisztázná, mire is gondolt tulajdonképpen? És ha gondolja, mesélek neki az arab világról, ahol - több országban, hosszabb-rövidebb szakaszokban - töltöttem pár hónapot. Én tudom, miről beszélek! (2004.04.18) Kiegészítem ezt a bekezdést! Egy héten belül két emberről hallottam és eggyel találkoztam, akik hosszabb időt töltöttek az arab világban. Mindháromnak igen pozitív tapasztalatai voltak. Kedves emberekről, szép családi életről, gyermekszeretetről és - nem érdekes? - jó közbiztonságról beszélnek. Az egyik, egy fiatal hölgy (!) Bahreinben, ötcsillagos szálló halljában zongoristaként szórakoztatta a közönséget, a másik, egy férfi - a feleségével együtt Algériában (!) élt. Emberek közt, kellemesen. - A kormány cigány-ügyekért felelős államtitkárát szép, kultúrált kézírással megfenyegették. Egyszerűen, mert cigányként cigány érdekeket véd. - Zsidógyűlölők, újnyilasok és hasonszőrűek, figyelem! Magyarország újabb Nobel-díjassal dicsekedhet. Olyannal, aki itt született ezen a földön, nem tagadja magyarságát. Ő a 14. magyar, aki kiérdemelte ezt a nagyszerű kitüntetést. És a 13. zsidó a 14 közül. A 13. zsidó és a 14. az egész kitűnő csapatból, aki jobbnak látta eltávozni ebből a rasszista országból. Nem vagyunk mi ehhez túlságosan agyszegények? - Óvónő az egyik beteg a kórteremben. Pár perce folyik a társalgás, mindjárt szidja a cigányságot. Nem küldhetem el melegebb éghajlatra, mert egy légtérben lesz pár napig a nejemmel. Pedig meg kéne neki mondani, hogy a bajok ott kezdődnek, nála, az új nemzedék nevelőinél. A gyűlölködést még nem ismerő pöttöm gyerekek nevelésekor. Istenem, két lábbal kellene eltávolítani az oktatásügyből. - Cigány író-költőnő hívott fel és kívánt a 2003-nál boldogabb 2004-et. És elmesélte, hogy idén lebontják a feje fölül az alig-lakást (és az egész házat) és több lakótárs cigány családdal együtt átköltöztetik valamelyik külvárosi "szutyokáriumba". Ez ma a városfejlesztési stratégia - tette hozzá. Esélyegyenlőség miniszter asszony, mit tetszik ehhez szólni? Gettósítás??? - Úton útfélen, legyen a közeg kifejezetten jobboldali, de akár baloldalinak mondott, legyen 'alsó rétege' a társadalomnak vagy akár értelmiségi társaság, csak kivételes egyedek fogadják el a 'mindenki egyenlő' elvet. Bármi rossz történik, azért azonnal a zsidókat és a cigányokat rángatják elő, a legdurvább (csak nagyon lassan enyhülő) kifejezésekkel. - Ebben az országban szabadon grasszálnak a neonáci vagy neonyilas szervezetek egyenruhába öltözött és a fasiszta uralom idejének jelképeit lobogtató, kitűző - embereknek látszó - vadak. Teljes pompában tündököl a Horthy-kreálta 'vitézi rend'. - A könyvkiadást a 'szólás szabadságával' visszaélve elözönlötték a rasszizmust nyugodt lélekkel hirdető, a fasizmust, horthyzmust, a nyilas gazembereket védő művek. - Nemrég temették egyik zsidó barátomat, akit a szülei ugyan átkereszteltek, hogy megmentsék a holokauszttól (nekik sikerült bújtató keresztényt is találniuk), de ő bátran és következetesen zsidónak vallotta magát. Szegény felesége kérése az volt, hogy a hamvasztás utáni megemlékezésen megjelenő zsidók kavicsot, a keresztények egy szál virágot vigyenek. Én mindkettőt vittem. Megdöbbenve láttam, hogy az enyémen kívül mindössze 4-5 kavicsot tettek az urna mellé. Nem tudom másként értékelni, mint hogy a zsidó barátok nem akarták/merték a zsidóságukat közhírré tenni. - A cigánygyűlöletet a moszkva-téri gyilkossági kísérlet is igazolja, amikor a szerencsétlen áldozatot a busz minden utasa faképnél hagyta, de remekül demonstrálta az a kísérlet is (valamelyik TV-csatorna), amikor egy villamoson először egy 'fehér magyar', aztán egy roma fiatalember 'lett rosszul'. A fehérnek azonnal hárman-négyen segítettek, a romát több megállón át nézte mindenki, beleértve egy roma akárkit is. - Két szimpatikus arcú és kultúrált viselkedésű cigányt, apát és fiát (Burkáékat) úgy varrta be egy nem fajgyűlölő magyar bíróság tizenévekre, hogy egy fia bizonyítéka nem volt a nyomorultakkal szemben. Hat évet ültek ártatlanul, mire az ügyvédjüknek be sikerült bizonyítania, hogy azok. Micsoda igazságszolgáltatás vagy - ha ami Kulcsárral történik, jogszerű - jogrendszer is az, ahol mindez megtörténhet? (Gondolom, nem vigasztalja a magyar cigányságot, hogy Romániában meg hat romát vett 'kezelésbe' az ottani fehér faj, egyet elevenen megégettek, kettőt agyonvertek, hármat meg 'csak' jól megvertek. Az is szép világ lehet!) - Nagy fájdalmam: Elmentem az 52. érettségi találkozóra azokhoz, akikkel nem is érettségiztem, csak a III. gimit jártam velük. Ül velem szemben valaki, akire haloványan se emlékszem, ő se rám. Jobbra mellettem viszont egy nagydarab, szomorúképű, konokfejű jobbos. A beszélgetés valahogy az USA-ra terelődik, egész jól egyetértünk, különösen a nagydarabbal, de a szemközti se mond ellent. Egyszercsak elkezd filozofálni arról, hogy a II. világháborúban is mennyi gondot okoztak a partizánok, akiket a németek időnként jól megleckéztettek. Lidice is kibukik belőle, akkor még nem világos, hogy a tettet elismerőleg említi. Aztán visszakanyarodik a már érintett Amerikára és nyilatkozik: 1. Ezek a marhák, annyi eszük sem volt, hogy megkutassák a pincéket, aztán fegyverek tömege került elő azokból, rakéták is. 2. Ahol kamikázék robbantgatnak, ott le kellene tarolni a várost, falut, kiirtani mindenkit, mint Lidicében. 3. Az ellenállókat karóra kéne ültetni és mutogatni az embereknek, így jár, aki... A jobboldali meg non-stop zsidózott és cigányozott. Meg hogy volt idő, amikor el tudta intézni azokat, akik a magyarságot nem tisztelték, voltak módszerei. Na, fizettem, eltávoztam, a szemben ülőtől jobbra megértő mosoly jelent meg egy arcon. De nem jött velem. Sajnálom a társaság egy részét, de többet nem teszem közéjük a lábam. Ilyen állatokkal - mint ez a kettő - nem vagyok hajlandó egy levegőt szívni. - Az általános cigánygyűlölet és a cigányság reménytelen helyzete azt eredményezi, hogy elkezdődött a menekülés, az útkeresés. Franciaországban néhány család megoldást, kultúrált életet, megélhetést talált. Egy másik csoport azonban sikertelenül kopogtatott Svédországban. Szégyen, ránk nézve szégyen. - Letartóztatták egy Ausztráliában élő fasisztánkat. Mit tesz isten, azonnal felsorakozik mögé a római katolikus egyház 'helyi szervezete': aranyos, jó fiú - mondják, anélkül, hogy meggyőződnének róla, nem kegyetlen kínzóról, gyilkosról van-e tényleg szó? - Nem mert fellépni vagy nem merték felléptetni a színes (félmagyar?) énekesnőt a Magyar Sziget-en, az elhangzott fajgyűlölő inzultusok miatt. Megnéztem a Web-lapjukat - www.magyarsziget.hu -: én se merném betenni a lábam ebbe a nyilas-, irredenta-szagú mocsokba. - Kocsiban ülve vettem észre a BAH-csomópontnál a plakátokat, nem akartam hinni a szememnek. Magyarországon, a XXI. században vallásháborúra uszít valami ITT (Az iszlám és a terrorizmus elválaszthatatlanságát feltáró társaság) nevű szerveződés. Vallásháborúra, nem kétséges. Az iszlámot olyan kifejezésekkel ócsárolja, bélyegzi meg, amit egyetlen muszlim se viselhet el, egyetlen muszlim se nyelhet le. Elég belenézni a plakátokon is szereplő Web-lapjukba - www.iszlamterror.blogspot.com [Jellemző, hogy mire lezártam volna ezt az írást, a honlap eltűnt! Adok helyette egy róluk szóló HVG-cikket.], hogy világos legyen: rejtőzködő, magukat 'neves magyar vallási szakértőknek, közéleti szereplőknek, sportolóknak, ismert média személyiségeknek, a gazdasági szféra felsővezetőinek' tituláló banda lépett a szomorú magyar valóság színpadára, hogy a Koránt 'egy kifejezetten káros, bűnöző kézikönyv'-nek nyilvánítsa, amely középkori szintű radikalizmusra és elvakult fanatizmusra tanítja híveit', hogy egyenlőségjelet tegyen az iszlám és a terror közé, mondván: 'Az iszlám lényege és a terrorizmus elválaszthatatlanok egymástól. A muszlimok így potenciális terroristáknak számítanak.' Állításaikat alátámasztandó hivatkoznak szakértőkre (kiderül, a szövegben egyetlenre, Mark A. Gabrielre, egy kirúgott imámra) és biztonsági tanulmányokra. Az utóbbiakról is kiderül, hogy a szövegben egyetlenre lehet rányitni, amelyik - többek között - olyan badarságot állít, hogy '...az antiszemita agressziók száma drámaian megnőtt; ezek az aktusok - amelyekből az utóbbi 4 évben százakat regisztráltak - főként fiatal muszlimok művei' ('...the number of anti-Semitic aggressions has dramatically increased; these acts - hundreds of which have been recorded over the last 4 years - are mainly the work of young Muslims.'), ami közismert nonszensz, hacsak nem számítjuk ide az izraeli-palesztin konfliktust is. Alig kellett tovább vizsgálódnom, máris kiderült, hogy a szétvert arcú hölgy képe ugyan valós, legalábbis fellelhető volt a tajtékzó 'szakértő' Mark A. Gabriel Web-lapján , de éppen arra példa, hogy ma már a talán legortodoxabb iszlám országban, Szaud-Arábiában, a saría világában se lehet megúszni az ilyen barbár kegyetlenséget, a hölgy férjét, aki félig agyonverte, hat havi börtönre és 300 korbácsütésre (saría, embertelen büntetés, nem igen lehet túlélni!). Idézem Mark A. Gabriel site-jának vonatkozó linkjéről: "A Saudi man who severely beat his TV presenter wife has been sentenced to six months in prison and 300 lashes, a Saudi newspaper reports." És ugyanott utalnak arra is, hogy a saría - ez az egyébként tényleg elvetendő 'jogrendszer' - eleve azt írja elő hasonló esetekre, hogy ha a sértett nő kompenzációt követel, vagy pénzügyi kártérítésben kell részesíteni vagy a férjre ugyanolyan súlyú fizikai büntetést kell kiróni, amilyen a bántalmazás volt ("Under Sharia law, if Mrs al-Baz insists on compensation for her suffering, her husband could either be ordered to pay damages or be given a beating of equal severity to the one he inflicted on his wife, the newspaper said."). Lássuk tovább: a banda tagjai olvasni se tudnak. A linkek között hivatkoznak Samuel Huntingtonnak az 'ÉS'-ben megjelent 'A civilizációk harca megkezdődött' c. cikkére, amelyben a szerző egyértelműen és világosan leszögezi: "Az iszlám háborúk kora azonban mélyebb gyökerekből táplálkozik, és egyáltalán nem szerves folyománya az iszlámnak, amit csak ürügyül használnak a háború és béke tetszés szerinti megindoklására. A mai iszlám háborúk korának okait nem egy hetedik századi vallási doktrínában, hanem a politikában kell keresni. / Egyrészt az elmúlt évtizedek jelentős társadalmi, kulturális és politikai eseményeinek egyike az iszlám népek öntudatának és mozgalmainak feléledése. Nagyrészt a modernizációra és globalizációra adott válasszal állunk szemben. Az iszlám szervezetek szociális, egészségügyi, morális és oktatásügyi szolgáltatásokkal sietnek az urbanizálódó és gyakran munkanélküli tömegek támogatására, amiket a muzulmán országok kormányai gyakran nem biztosítanak. Sok muzulmán országban az iszlám csoportok jelentik az elnyomó kormányok egyetlen ellenzékét. De az iszlám feléledés egy szélsőséges kisebbségnek is helyet adott, amelyik a máshitűek elleni harc és a terrorizmus bázisát alkotja. / Másrészt az egész iszlám világban és különösen az arabok között erős keserűség, irigység és ellenségesség él a Nyugat gazdagságával, hatalmával és kultúrájával szemben. Ez részben a nyugati imperializmus, a muzulmán világ feletti huszadik századi uralom terméke. Az okok között politikai állásfoglalásokat is találunk, mint az Irak elleni, 1991 óta tartó amerikai szankciók vagy az Egyesült Államok Izraelnek nyújtott támogatása. Szélesebb értelemben véve a muszlim népek haragja részben saját elnyomó, korrupt és rossz hatékonyságú kormányaiknak és az azokat nyíltan támogató nyugati politikának szól." (Okos ember! Köszönöm, sötét banda, hogy összehoztatok vele!) Ezzel egyet lehet érteni, a banda uszító iszlámellenes rágalomhadjáratával nem. Meg kellene még vizsgálni, hogy a két plakáton is felhasznált Margit dán királynő idézett mondata, miszerint "Meg kell mutatnunk, hogy szemben állunk az iszlámmal" elhangzott-e egyáltalán, ha igen, pontosan így-e és milyen szövegkörnyezetben. Ha igen és így, félelmetes, hogy a 'demokratikus és szekuláris' Európában trónon ülhetnek még vallás- és fajgyűlöletet hirdető koronás fők. Remélem, tévednek vagy csúsztatnak a magyar uszítók! Ez a nyilvánvalóan keresztény bigottéria és fajgyűlölet által táplált akció bennem kérdések sorát és félelmet ébresztett: miként fordulhat elő, hogy a demokratizmus és vallásszabadság 'köpenyébe' bújt sötétség ebben az országban egyáltalán megjelenhet, akármilyen csatornán keresztül (plakátok, Internet), hogy a rendőrség - sokadszor - hezitál, ahelyett, hogy azonnal kinyomozná, kik lehetnek ezek a 'kereszteslovagok', hogy lehet, hogy az ország gyakorlatilag néma csendben fogadja a gyalázatot, hogy a banda által felsorolt társadalmi rétegek egyike se emeli fel a hangját a rágalom ellen. A leglehetetlenebb fordulat: A rendőrség nyilatkozott, hogy nem vizsgálja az iszlám-ellenes plakátok (és szervezet) ügyét, belefér a szólásszabadságba. Hát hol a fenében élünk? (05.09.22) Külföldön: - Ha jól értem (fejtem meg) az erősen kódolt hírt, akkor Németországban arabok-lakta házat úgy gyújtottak fel jobboldali fajgyűlölők, hogy több csecsemőt közvetlenül gyújtottak meg, azaz elevenen égették el őket. A hírt nem követte világméretű felháborodás, mint a londoni terrorakciót. Én gondolatban néma főhajtással emlékeztem meg róluk. És elvárom a németektől, részesítsék méltó büntetésben az embertelen banditákat és adjanak harsogó publicitást az esetnek. Ez a terror másik szélső oldala! - Franciaország, egy cikk a magyar származású belügyminiszterről: 'Sarkozy: A söpredék gyújtogat' (Petőcz András József). Rasszista ez a magyar is. Kijelenti: "...itt az ideje kimondani, hogy egy magyar fia sokkal jobban integrálódik Franciaországban, mint az észak-afrikaiak." Nem néz a tükörbe, nem látja, hogy fehér a bőre, akiket szapul, azok meg feketék, barnák. Istenem, és az ilyenek kezében óriási hatalom van! (05.11) - Lettország: Félelmetes! Neonácik és bolsevik nacionalisták lengetik zászlóikat valamilyen megemlékezés alkalmából. Olyan országban, amely leírhatatlan szenvedésen ment át, egyik oldalról nagyobb pofonokat szenvedett el, mint a másiktól. 'Bolsevik nacionalisták!' Viccnek is rossz. (06.03) És akik tesznek ellene: Chrudinák Alajos az arab világ ismerőjeként, az arab nyelvet szuper szinten beszélőként igyekezett feltárni az arabokat érő atrocitások okait, a palesztinok elleni zsidó lépések erkölcstelen voltát. Frei Tamás az első Chrudinák óta a magyar elektronikus médiában, aki (Szíriával foglalkozó műsorával) valóságos képet ad az arab kultúráról, az arabok rokonszenves vendégszeretetéről, nyitottságáról más kultúrák iránt, a mostani USA-kurzus ostobaságáról és aljasságáról, amit mi, mint hűséges csatlósok úgy követünk, hogy magunk is besározódunk az egész arab világ előtt és elveszítjük őket, mint fontos potenciális partnereket, talán örökre. (2005.05.10) - Ritka jó hír, szívet melengető: nemzetünk neves, kiváló és kedves színésznője, Törőcsík Mari nagy elismeréssel nyilatkozott Oláh Ibolyáról, a Megasztár remek cigány énekeséről és - remélem, jól értettem - segíteni kíván neki, egyengetni kész az útját. Köszönet érte, művésznő! És ezúttal kalapot emelek Verebes István előtt is, aki a két művésszel külön-külön folytatott interjút a NapTV-ben. Végül egy halk megjegyzés az egész rasszizmushoz: A büszke, nagyképű, minden más színt lekezelő 'fehér faj' korcs torzulata az afrikai feketének. Ez derül ki a legújabb tudományos kutatások eredményeiből, miszerint amikor az afrikaiak, a kultúra ősbölcsőjéből elkezdtek észak felé vándorolni, egyetlen gén-mutáción estek át, ami fehérre változtatta a bőrüket. Egyetlen gén! - Gondolj bele, emberiség: egyetlen gén-másság és több százmillió áldozat!!! Ugyanez történt a sárgákkal vagy 'más színűekkel'. A korcs fehérek gyors szaporodásukat különleges színüknek köszönhették: szexuális érdekességgé váltak. A felfedezést félve tették közhírré, nem tudhatták, miként reagálja le a rasszista világ. Én is reszketeg hírnök vagyok! Trianon - Újlaki István kecskeméti tanár írt be valahová, mert elvitte a nebulóit egy filmvetítésre, Koltay Gábor Trianonjára. Felpanaszolja, hogy Nemeskürty István és Raffay Ernő történészek történelmet hamisítva ferdítik benne Trianon okait. Tanár úr kérem, mély főhajtásom mellett kérdem, nem tetszik tudni róla, hogy ezt a Nemeskürtyt egy sor kitűntetéssel áldotta meg a szélsőjobbá fajult Fidesz, ha jól emlékszem dandártábornokká avatták és a Horthy-éra legnagyobb és legnemtelenebb kitűntetését, a Corvin-láncot is a nyakába akasztották!? Mit vár ettől a történelemhamisítótól? A másikról ne is beszéljünk! Mindkettőt rég magáévá tette a jobboldal. Miért viszi a diákjait ilyen történelemhamisításra, netán előírt program? A ferdítők, hazudozók ellen nincs védelem? A józan ész eliminálásáért hadjáratot vívók, nemeskürtyk, raffayk, ki bátorít fel benneteket a gyűlöletszítás zászlajának lobogtatására? - Románia (és Bulgária) ma aláírja az E csatlakozási szerződést. Nagy nap, számunkra elsősorban az erdélyi magyarság kérdésének megoldását jelentő nap. . Soha szebb pillanatot! Átkozódás és gyűlöletizzítás helyett ez a megoldás. (05.04.23) A II. világháború - Meggyalázták - sokadszor - a szovjet katonai emlékművet Budapesten. Amit rendőrök, korlát, reflektorok védenek. Határtalan disznóság, hogy megtörténhet, ismétlődhet és aztán nagy csend. Mintha jobboldali uralom lenne ebben az országban. - Néhány halkan előadott tisztességes megemlékezés mellett két esemény zajlott az országban, ami nekem nem tetszett: a Hősök terén tartott egyértelműen fasiszta dübörgés (hátborzongató, hogy ilyenre sor kerülhet abban az országban, amelyben egymillió áldozata volt a fasizmusnak!) és a magyar katonai áldozatokról megemlékező emléktábla-avatás, mert Szili Katalin olyan beszédet tartott, ami a Budapest felszabadulásáról szóló dátumot segít tovább tolni a jobboldali szakadék felé. Hallgassuk meg a volt német tengerésztisztet, aki az oroszok által minden bizonnyal 'jogtalanul' elsüllyesztett sebesült- és menekült-szállító hajó, a Gustloff tragédiájának túlélője. Heniz Schön úr a feltett kérdésre, hogy mi a véleménye erről, rövid gondolkodás után így válaszolt: "Mi voltunk az elnyomók. Mi támadtuk meg Lengyelországot; mi kezdtük a háborút." Mi magyarok is, a fasizmus felé tolódás helyett elgondolkodhatnánk ezen az alapkérdésen, amikor tüntetünk, méltatlankodunk, vádolunk. Ki üzent hadat a Szovjetuniónak? - Kruppa, a budapesti önkormányzat Fidesz-frakcióvezetője is méltóztatott felháborodni a halk, tisztességes megemlékezéseken. Primitív megnyilatkozásában (a NapTV-ben) sorolta, hogy 56-ot és Április 4.-ét rendberaktuk, itt lenne az ideje, hogy Február 13.-val is megtegyük. Tudom, sokat vitatott téma, de nem szabadna összekeverni a felszabadulás pillanatát a későbbi tartóssá váló elnyomással. (05.02) - Friss kutatási adatok - hírlik - 200 000-re teszik a II. világháború után a Szovjetunióban elpusztult, eltűnt magyar áldozatok számát. Ezek szerint a Horthy-rendszer és a magyar fasizmus áldozatainak száma messze meghaladja az egymilliót! Kirekesztés Meleg férfiakról (TIME vagy National Geographic, hm, kellene a számot is tudnom, 50.old., 'The scent of a man') ír a cikk: Tudományos kutatások megállapították, hogy a meleg férfiak ugyanúgy reagálnak a férfi hormonra (pheromon), mint a nők, az agy szexuális vágyat szabályozó része (hypothalamus) 'felvillan' a hormon szagának (izzadság) érzékelésére. Tovább kutatnak, hogy ez velük született sajátosság-e vagy felnőtt korban és 'tapasztalat' hatására alakul-e ki? Mindenesetre már ez bizonyítja, hogy alapvetően akaratfüggetlen jelenségről van szó, mindenki elmegy melegebb éghajlatra, aki a melegeket mint bűnözőket vagy alsóbbrendűeket kezeli! A felsőbbrendűség védelme másutt (elitizmus), csak érintőlegesen sorolható ide Kétéltű, fél évet minden évben Magyarországon élő japán golfozó meséli, hogy 1000 éve Kínától vették át az írást. Négyféle írás létezik (sorolta a japán nevüket), az írógépeken 30 000 jel volt, nagy gyakorlat mellett is rettenetesen lassan tudtak dolgozni velük. Az amerikai megszállás alatt elindult egy reform-kísérlet, hogy áttérjenek a betűírásra, de a nemesség ('nobles', mondta) megakadályozta, csökkent volna a szerepük. Ott is fékek!?