Garasország ma - a 2006 évi parlamenti választások
A 'Garasország ma' vázlatának részeként készült. Úgy döntöttem, hogy kiemelem és csak linkként szerepeltetem. Kár lenne ezzel a sok szemétséggel foglalni el hasznos teret és időt.
Halk megjegyzések A jobboldal fővezére változatlanul Orbán Viktor. A jobboldal őt figyeli, imádja, tömjénezi, a (többnyire butus vagy legalábbis naiv) tömegek bálványozzák. Mert legfelsőbb fokon használja és használtatja belső köreivel a népszédítés évezredes eszközeit. A napokban feszülten - mert nagyon nehéz - olvastam Salman Rushdie: Sátáni versek (Konzorcium, 2004) című világhírű és az iszlám ortodoxait őrületbe kergető könyvét. Felkaptam a fejem, olyan sorokra bukkantam, amelyek akár mottóul szolgálhatnak és az álmok álmodói érzésvilágát tökéletes holdfénnyel világítják meg (244. old.). Figyeljünk csak! "Az Imám ennél is nagyobbra vágyó álmok álmodója." (Ki kitől lopta az 'álmok álmodója' csoda-képet, nem nehéz rájönni.) Rendkívül élveztem, hogy az Imám hatalomőrült, akit így (is) jellemez a szerző: " "Ki nem álmodta volna akár csak egy napra is királynak magát? Az Imám azonban nemcsak egyetlen napról, sokkal többről, egészen másról álmodozik; érzi, ujjbegyeiből nő ki, duzzad, nyúlik már az a tapadós pókfonál, amellyel a történelmet behálózza majd. // Nem: nem a történelmet. // Az Imám ennél is nagyobbra vágyó álmok álmodója." Kedves olvasó, próbálja meg kitalálni, kire vetíthető ez a gondolatmenet a magyar politikai elit Parnasszusán? A csata A jobboldal a Fidesz-szel az élén ennek a szellemnek megfelelően lendületesen megindítja csapatait a harcmezőn, többfrontos támadással próbálja sikerre vinni a narancsát: - Orbán Viktor fűt-fát ígér hívő népének. Nem átall ezermilliárdokkal dobálózni, ostoba populista manőverekkel operálni. Nehezen lehet értékelni, mennyit nyelnek le hallgatói a sok maszlagból, mindenesetre nem emelkedik a Fidesz népszerűsége. - Komor színekkel, még komorabb arcokkal hirdeti óriásplakátokon, hogy rosszabbul élünk, mint négy évvel ezelőtt. Ez is fiaskó. A kormány felvonultatja az ezt cáfoló statisztikai adatokat, megrendel közvéleménykutatásokat. Mind, különösen a TÁRKI kihegyezett tanulmánya igazolja az ellenkezőjét. Úgy tűnik, végre többen hisznek az életüknek, mint a fekete színeket festő politikusoknak. Elhangzik külföldi vélemény is: ezek a sötét plakátok az egész társadalom hangulatát nyomják, hátráltatják a fejlődést! - Betörnek az MSZP szerverébe és ellopnak többezer dokumentumot. A rendőrség lanyhán nyomoz ugyan, de el lehet könyvelni, hogy nem esik bántódásuk. Ilyen ugyanis a magyar igazságszolgáltatás! Jobbra hajtják a szelek. - Megfenyegeti a nemrég még nagy barát MDF képviselőjelöltjeit, hogy lépjenek vissza, mert különben... Fasizmusba (vagy akár kommunizmusba) hajló módszer! - Utcára viszi a kampányt: tüntetéseket szervez, ötvenhatosoknak mondott szervezetek részvételével, felkorbácsolt, narancsot a kormányfőhöz hajigáló emberekkel. És még akad politológusnak titulált alak, Fritz akárki, aki a NapTV egyik vasárnapi adásában fordulóként utal az ötvenhatosok tüntetésére, ettől várja a jobboldal előretörését. Politológus, akinek józanul kellene értékelnie, nevéhez illő túlfűtöttséggel izgat. Ki hallott még ilyet a nemzetközi gyakorlatban? - Lejárató kampányt indítottak Debreczeni József ellen, egy-két nappal azelőtt (azaz amint megszagolták), hogy OV-t kellően értékelő cikke a Népszabadságban megjelent volna. Idézem a cikk zárszavait: "Létezik-e egyáltalán Orbán Viktor - önmaga? / Vagy csak a folyton más eszmét és alakot öltő, embertelen hatalomvágy létezik?" Meg olyat is a '168 órá'-ban, hogy amit a pápa bélyegét viselő (Billogos) hirdet, az gátlástalan populizmus. Gyorsan megvádoltatták Debreczenit: ügynök, tiszt, akármi volt. Pillanatok alatt kiderült, hogy a vád minden alapot nélkülöz. - Hál'isten a király-önjelölt fővezér tetézi mindezt teljes hibbantságot tükröző vezérkar-rangsorolással. Miniszterelnök-helyettesnek azt a testvérkitüntető, barátosztogató őstulkot, Mikolát jelöli meg, aki nemzetieskedő, populista maszlagjaival tűnt ki egészségügyi minisztersége alatt. A rangsor többi tagjának besorolása se érthető, legföljebb belső zavart tükröz. Ha - remélhetőleg - veszít a Fidesz a választásokon, ez a vezérkar fel fog robbanni. Ha nyer, akkor is egymás haját fogják (ha esetleg szép csendben is) tépni. - A csúcs, hogy ez a szövetségnek nevezett, diktátorjelölt, mindenkit elnyomó vezér által irányított konglomerátum a mai napig nem rendelkezik az ország jövőjére vonatkozó programmal. Ami ismertté vált - TB-járulék csökkentése, 1500 md forint kisvállalkozások grátisz feltőkésítésére -, az agyament baromság, aminek hallatán az ember nem kap levegőt. - Akcióik eredményét szépen tükrözi a TV2 felmérése, amely szerint több mint 60 000 betelefonáló 82%-a a Fidesz kampány-módszereit ítéli el és csupán 18%-a az MSZP-ét. Ha ez csak egy picinykét is utal a tényleges hangulatra, a Fidesznek vége! - A módszereket a külföldi politikusok se viselik el: először a francia belügyminiszter, Sárközy, majd a német kancellár, Merkel is elhatárolja magát a kampányuk támogatásától! (2006 első hetei) A következő mérföldkő, országhidaló lépés a Fidesz kongresszusa! - A nemzetmentő párt számtalan győzelem-illatot permetező lépést tesz, repes az ember szíve! Kis árnyékot vetett az indulásra, hogy a nagy vezér megkísértette Schüssel osztrák kancellárt, vegyen részt korszakos akciójukban, neki is volt azonban pucája nemet mondani. - Az országnagyok gyülekezete szemrebbenés nélkül elfogadta minden idők legostobább pártprogramját. Nem is részletezem, csupán arra hívom fel a figyelmet, hogy ez az aktus március 19.-én történt. Március 23.-án a Vezér egész oldalas interjút adott a Világgazdaságnak (§6.03.23, 5. old.). Idézem az első bekezdést: "Az új miniszterelnöknek már az első napon konzultálnia kell a jegybank elnökével [aki ugyebár beépített embere], és nemzetközi szakértők bevonásával létre kell hoznia egy testületet, amely gyorsjelentést készít a magyar gazdaság valós helyzetéről [ha nem tudja, milyen, honnan veszi a bátorságot, hogy egyetlen kritikai megjegyzést is tegyen?]. Magához kell kéretnie Matolcsy György gazdasági csúcsminisztert [na, itt abba kellene hagyni az olvasást!], és MEG KELL KÉRDEZNIE TŐLE, KÉPESEK VAGYUNK-E JÚLIUS 1-JEI HATÁRIDŐVEL CSÖKKENTENI A TÁRSADALOMBIZTOSÍTÁSI JÁRULÉKOT 29-RŐL 19 SZÁZALÉKRA?" - mint a program egyik kulcspontja mondja! Egy mukkot se szabad tovább olvasni, egy másodpercet se tovább pazarolni erre az emberre, erre a pártra, erre a politikára. Nem mást kérdőjelez meg a fővezér - négy napon belül! -, mint a Fidesz párt- és kormányprogramjának kulcselemét. Ismétlem: az elfogadtatást követő negyedik napon. A NapTV-ben megkérdezték erről pénzügyminiszter-jelöltjét, csak hablatyolni tudott. Kik ezek, milyen alapon merészkednek az ország kormányzására aspirálni? Az már szinte mellékes, hogy több további abszurdum lelhető fel a nyilatkozatban. Kettőt emelek ki, a főcímet és az alcímet. A főcím: "Hét százalékkal [a GDP éves növekedése] nem is lennék elégedett." Ezzel egyszer már nagyon leégtek, ez az ember meg van húzatva! Az alcím: "Az összes fölösleges kiadást le kell állítani." Nonszensz, mik ezek? Meg kell határozni, ha valami komoly lépésre gondol. Nem meri, talán megsúgták neki: a gazdasági folyamatokba így nem lehet beavatkozni! Ostoba, rettenetesen ostoba figura! - És ugyanazon a napon interjút adott a NapTV-nek. Összeszedtem minden idegem és leültem a képernyő elé. Nem kellett volna. Perceken belül két blőd marhaságot adott elő: (1) Mielőtt csökkentenék a TB-járulékot, szerződést kell kötni a vállalkozókkal, hogy létre is hozzák az 500 000 új munkahelyet. Határtalan idiotizmus! Holdkóros? Fel se lehet fogni: hirdeti, hogy a TB-járulék általa javasolt csökkentése automatikusan töménytelen új munkahelyet teremt, de mivel tudja, hogy amit proponál mint politikus-gigász, táltos, minden magyaroknál bölcsebb, egyszerű nonszensz, badarság, abszurdum, hát kötelezzék magukat a vállalkozók, hogy megteszik neki a szívességet, megteremtik a megteremthetetlen mennyiségű munkahelyet, hogy biztosítsák neki a politikai diadalt! Őrület! Gőze nincs a vállalkozói szféráról, arról, hogy mi és hogyan motiválhatja őket. Ilyen gyermeteg szerződés biztos nem! Nagy ellenállás lehet a Fidesz berkein belül is ezzel az egész TB-badarsággal szemben! Ez a 'szerződés'-ötlet az eltáncolás egyik piruettjének is ballépés! És mégse rúgják le a trónról. (2) Belé kell írogatni az Alkotmányba, hogy a családi adórendszerrel kell védeni a mittudoménmit. Na itt felálltam és otthagytam ezt a bohócot. Méghogy adókérdéseket az ország alapokmányába? Nincs egyetlen ép kerék az agya helyetti üres térben. - Frissen kinevezett alvezére, Mikola frappáns, zseniális hablaty-beszédet mond, filozófusok hada se tudja megfejteni, amit a 'nemzeti' témakörről kürtöl világgá. Egy biztos, ha győznek, nemzetieskedve, zászlólengetve, kopjafával és lófarokkal fogják körbelovagolni kis hazánkat és a szép nagy Kárpát-medencét. Világosabb volt a kettős állampolgárság meghirdetése: "Ha győznénk és kettős állampolgárságot és szavazati jogot adnánk a külföldön élő magyaroknak, 20 évre megoldódna minden." Mármint a hatalom kérdése, a szomszédországokba szorult magyarok a zászlólengetőkre, rájuk szavaznának. Kalapot le: végre őszinte a vallomás, tiszta a víz a pohárban: a Fideszt és király-jelöltjét nem a külföldön élő magyarok sorsa érdekli, hanem kizárólag a hatalom megszerzésének és megtartásának eszközét látja bennük. Köszönet, nagy vezér, hogy ilyen remek szócsövet iktattál be pártod recsegő szerkezetébe! Ha már Őstulok úrnál tartunk: napokon belül rátett egy lapáttal. Valamelyik kortes-beszédében kikelt a 'parttalan személyi szabadság' ellen, korlátok emelését helyezte kilátásba! Ez is tiszta víz: ha a hatalom úgy találja, hogy valamely szabadságjog kellemetlen neki, hát bevezet diktatórikus eszközöket, korlátokat (netán kordonokat?). Ezt papolom évek óta: életveszélyes hatalomőrültek tolonganak a trónszék körül. Kicsit részletesebben Őstulok úrról: A Nemzet Orvosa - Aztán jöttek a színészek, elmebeteg nagy színészek sora. Olyan fellengzősen hódoltak, amit leírni se lehet. Egyikük odáig ment, hogy imígyen szólt a szájtáti néphez: "Isten vagy Barabás közt kell választanotok." Világos: a Vezér többre vágyik, mint a királyi trón. Istennek tartja magát. Besorol a Nagymogulok és más uralkodóházak, Hitler, Bush és Blair mögé-mellé. Ha a kommunizmus nagy cárjai istenfélők lettek volna, őket is ide lehetne sorolni. - Megfürdette kegyeiben, körbetömjénezte a Kongresszus a két nagyon megjegyzendő név egyikének a viselőjét, Mádl urat a Nagy Forradalmár pózban, mivel forradalmian nem fogadta el a kormányfő jobbját. Úgy pózolt a minősíthetetlen, mint a győztes bikaviadorokhoz illik. Nagyon jól minősíti a Fideszt. - Mint aranyérem szülőjét dédelgette a főparasztot, a legfüggetlenebbek versenyének második helyezettjét (jakab istvánt - a kisbetűk nem véletlenek!), aki heteken keresztül lázította a szűztraktoros (nagy?)birtokos parasztokat, mint főfő független. Istenem, mennyire minősít ez is! Igen, őt és ő a Fideszt! - Tovább: a legújabb független (schmitt pál - itt se véletlen!) levelet intéz a nyugdíjasokhoz: garantáljuk a 14. havi nyugdíj bevezetését. Miért nem a fővezér nyilatkozik? Elpattan majd, mint a bolha! Ez a köpönyegforgató meg sokadszor igazolja: oda való, ahol van, mindenre képes! - A szerver-betörő Máriusz helyett két olyan személyt ugrattak elő szóvivőnek, akik közül az egyik (nőnek mondják...) anno eljátszotta a szenátor szerepet, az USA legfelsőihez intézett megbocsáthatatlan levelében, a másik (én csak szíjjÁrtónak hívom) pedig annyira otrombán arcátlan, hogy amint megjelenik a képernyőn, lila hajat kapok. A hazudni képesek bráminjai közé tartozik: megnyomják a jobb alsó gombját, hazudja X-et, megnyomják a bal felső gombját, hazudja kontraX-et. Fenomén. Gondolom, az őket látók-hallók többségének is egészségkárosodást okoznak. (06.03.24) - OV feltétlenül szobrot érdemel, mielőbb fel kell avatni a Hősök terén! Aztán mindjárt kivinni a kommunizmus szobor-temetőjébe, megnyitni vele a jobboldali hősök parcelláját! Oda való! A helyetteséül jelölt Őstulok Mikola ugyanis dönti magából a csemegeszámba menő zseniális mondatokat. Fentebb már idéztem kettőt, kár is többre vesztegetni az időt, a lényeg, hogy középkori elveket hadvezéri pózokban és stílusban fröcsög hallgatói képébe. Ennél gazdagabb ajándékot nem kaphatott volna a szoclib oldal. Ha ezzel se nyernek, nem is érdemlik meg. (Nem lehet véletlen, hogy terjed a gúnyneve: Mengele doktor.) (06.03.31) - Szaporodnak a feldobott labdák! A Fidesz nyilatkozott - gyűjtendő a zsíros, szűztraktoros gazdák szavazatait -, hogy a MAGOSZ (így, a szervezet) lesz a mezőgazdasági- és vidékfejlesztési miniszter. Az én fülem legalábbis így érti. Kisbetűs jakab megdolgozott érte cefetül. Az MSZP persze megint enyhén szólva nem bölcs. Most annyit szabadna csak szólnia, hogy az ipse a farizeusok nagy példaképe. Ehelyett - mint a riadt veréb - arról szónokolnak, hogy ez megengedhetetlen, a parlamenti akármi nem teszi lehetővé, hogy gazdasági érdekszervezet embere kapjon tárcát. Emberek! Veszteni fognak, akkor elég lesz falra firkálni, a sok baromság közé, amit ez a ... társaság akarna. Ha meg mégis győznének, akkor kell, kinevezés előtti pillanatokban elsütni az ágyút. - Orvosért! - kiált a 168 órában Mester Ákos és félreérthetetlenül a gőzös fővezér meghasonlott, kettéhasadt énjére utal. Azért találta ki és tolja maga előtt Őstulok urat, a Nemzet Orvosát, mert mindent kiböfögtet vele, ami az ő lelke mélyén régóta fortyog, kotyvasztódik, de nem mondhatja ki az azonnali lebukás veszélye nélkül. Szent igaz! - Ahogy közeledett a választás, mind mélyebbre süllyedt a Fidesz és köréje kerített hódolói. Felvonultattak minden eszközt, főként erkölcsteleneket, hogy győzelemre vigyék sápadt-vörös lobogójukat: - Ő maga teljes óriási életnagyságában fenyeget, aszongya (vagy mondatja): (1) Aki minket fenyeget, törvény elé állítjuk (lehet morfondírozni, kikre gondol, pedig igen egyszerű: mindenkire, aki a győzelmükre veszélyt jelent. (2) Ha veszítenénk, tömegtüntetésekben robban ki a nemzet igazhitű felének a felháborodása - és mi nem akadályozzuk meg a tüntetéseket! (Inkább szítanák azokat, mondjuk Kerényi és Fábry szoros együttműködésében.) Gondoljunk csak bele a szeptember-októberi tüntetések tükrében, milyen uszító, kétfenekű duma: "nem akadályozzuk meg a tüntetéseket." Magyarul: utcára emberek, mögöttetek fogunk bástyát állni! - Az nagy magyar történelem eddigi legnagyobb, legdicsőbb, leglihegőbb nagygyűlésén felmutatták legerősebb oszlopaikat: ott lebegett a nép feje felett gyöngybeszédű, legnépszerűbb ex-államfőnk, Mádl urambátyánk és kegyelmes neje, Kerényi, a forradalmár hőscincér (A komcsik csaltak, a komcsik csalnak, a komcsik csalni fognak - foglalta össze az egy hete már hallható figyelemfelhívást, előkészítést a skandálásra: újraszámlálni!), valami Szentakármi Szabó gúnyköltőcske, aki véres tajtékot fújva fröcsögött és a már behódoltak, élükön a Legfüggetlenebbel, a kistehetségű élsportoló, nagytehetségű benyali és utánozhatatlan köpönyegforgató schmitt pál, nejestül. Utóbbiak fődíszletül szolgáltak, közvetlenül a nemzet nagy vezére mögött trónoltak, schmitt szórta a szennyet az Átkos rendszerre, a csúcspont imigyen hagyta el az ajkát: "Semmi jót nem kaptunk a kommunizmustól, ugye?" Hát nem vitás, sok rossz volt benne, de ő az égvilágon mindent nekik köszönhet, Budai elvtárs söprögette kevély léptei előtt a harmatos füvet is és mindent megkapott, amit abban a rendszerben egy lihegő alak megkaphatott! A neje ezzel együtt nem volt se rest, se kába, bólogatott a Vezér minden szavára (itt betűt vétettem, a szó közepén)! Maga a Vezér töménytelen dölyfös pózt felvéve és még töménytelenebb demagóg förmedvényt előadva felruházta magát a gengszterváltás tábornoki egyenruhájával, gondolatban az összes volt királyi és császári érdemrendet felcsüngesztve reája. Túlontúl félti a nagy és bölcs magyar népet a komcsi vezérek visszatérésétől, a népharag gerjesztésébe belevörösödve rémképeket, papírszobrokat, dögtemetőből előmászó bronz- és betonmaskarákat rajzolt a narancsos égre. Istenem, az emberi ostobaság nem ismer határokat, az övé se, meg a sokaságé se, akik füttyel, dobbal, nádi hegedűvel adták az alámuzsikát nékije. Jut eszembe, a díszpintyeknek sikerült annyira feldühíteniük a kutyacsóváló Kunczét, hogy a NapTV-ben kétszer is olyan jelzőkkel illette őket, mint 'megbuggyant', meg 'félkegyelmű' (vagy hasonló), hogy a szerkesztők betojtak és gyorsan futószalagra írták, hogy ez nem az ő véleményük. A díszpinty lehet akár fasiszta is, mit számít a nagy magyar focipályán? Amikor ők fröcsögnek, nem jelenik meg a szalag! - A Fidesz végül összeszedte magát és a kampánycsend előtt egy nappal kirukkolt 30-napos nemzetfelvirágoztató programjával! 670 md forint (760 md?) költséggel járna. Már nem kaptam dührohamot, csak felvontam a szemöldököm. Ennyi populista idiotizmust talán ez a jobbra nagyon hívő nép se vesz be. Meg se néztem a részleteket, nekem (gondolom, megbocsátható) elég volt annyi, hogy a program főként Ámokfutó Őstuloké, a miniszterelnökhelyettes-jelölté. - Egyetlen ember akadt a Fideszesek között, aki emberi gesztussal lepte meg ezt a pirinyó kis világot: Kósa Lajos, a Fidesz debreceni polgármestere a TV nyilvánossága előtt elnézést kért az általa durván megsértett Gyurcsánytól. Két megjegyzésem van: (1) nagyon becsülendő, ebben legalább különbözik pártvezér társaitól; (2) nyilván világosan látja, hogy a következő 4 évben - sok áttétellel ugyan - Gyurcsány lesz a főnöke. * A Fidesz legfőbb támogatója a hatalmon és sokáig az 1998-as bukás után az MDF volt. Még itt se, a linkké degradált ismertetőben se érdemes pár sornál többet foglalkozni velük. A választás előtti korszakban az a hölgy vezeti a pártot, aki a jobboldali kormány igazságügyminisztereként számtalan (nagyon finoman fogalmazva) hibát követett el. Sokan abszolút jelentéktelen mozzanatnak tekintik, hogy amikor, a Fradi-huligánok rasszista üvöltözését követően, egy riporter a véleményét kérte, diadalittasan, hogy milyen frappáns választ ötlött ki, rávágta, hogy nem ért a focihoz. Hölgyem, a világ tudja, hogy az ilyen villám-gondolatok nagyon mélyről erednek. Ön rasszista választ adott, nagyon mélyről. Tehetséges asszonynak kell lennie, mert véres küzdelmek, vezér-áldozatok, a párt forgácsokra szakadása sorozat árán jutott az elnöki székhez és újabb vad támadásokat védett ki úgy, hogy a párt velejét kilökte a függetlenek közé. Jó szlogenekkel és nyugodt, ájtatos hangvétellel növelni is sikerült a táborát. Aztán pillanatok alatt előbukkant a lóláb! Az elnök-asszony (én társaságban csak NemÉrtekaFocihozNagyasszonyként emlegetem) büszkén kidülleszti mellét és nagy lépésre szánja el magát! Ha politikai vicc-világversenyt rendeznének, gondolkodás nélkül fejére tennék a babérkoszorút. Megkérdezik ugyanis tőle egy interjúban, koalícióra lépne-e a Fidesszel? Szemrebbenés nélkül válaszolja: azzal a feltétellel, ha az MDF adhatja a miniszterelnököt [azaz őt magát!]. Nem telik el három nap és megjelennek óriásplakátjai: Dávid Ibolyát miniszterelnöknek. Kik fociznak ebben az országban? Vicc, vicc, vicc! Aki nem értené: a pártja a Parlamentbe jutásért harcol! * Miután az MDF kitáncolni látszott a köréje font kötelekből, Orbán Viktor, a Nagy Vezér - nagy bűvészhez méltón - benyúlt belső zsebébe és elővarázsolta onnan a hamvas álmait a siralomházban alvó KDNP-t. Igen neves zenebohócunk száma jutott az eszembe: Van még...! És feltámadt a tetszhalott, a nagy, égből mannaként hullott lehetőséget nagy elánnal használta ki: Mit ír erről a jobboldal-hívők által tévesen ma is komcsi szócsőnek tartott, jó, ha középvonalas sajtótermék (Népszabadság - Csuhaj Ildikó - 2005. július 2): "A visszafordíthatatlanul megromlott viszony, s különösen az MDF ellenállása miatt a Fidesz már lemondott arról, hogy a 2006-os választásokon közösen induljon a Demokrata Fórummal. Lapunk úgy értesült, hogy jövő tavasszal a Fidesz a Semjén Zsolt nevével fémjelzett KDNP-vel szeretné helyettesíteni a Fórumot, vagyis az előzetes tervek szerint Fidesz-KDNP-listát állítanak. Információink szerint Orbán Viktor erről már tárgyalt is Semjén Zsolttal és Harrach Péterrel, az MKDSZ elnökével. Hivatalosan még nem született döntés a közös Fidesz-KDNP-listáról, de kereszténydemokrata politikusok a megbeszéléseket úgy értékelik, hogy a két párt informálisan már megegyezett. A közös listaállítás egyik előzménye, hogy az időközi országgyűlési választásokon a KDNP-s fellegvárnak számító Szécsényben Nagy Andor Fidesz-KDNP-jelölt volt, és a később Sopronban nagy fölénnyel győztes Firtl Mátyás neve mellett is szerepelt a KDNP neve. Helyi polgármester- vagy önkormányzati képviselőjelölt-választáson is állított már közös jelöltet a Fidesz és a KDNP, például Komlón. A "kereszténydemokrata expanzió" a választókerületi elnökök kinevezése esetében is megfigyelhető, Orbán Viktor a napokban Szegeden Kalmár Ferencet nevezte ki, de budapesti körzetekben is jó eséllyel számíthatnak ilyen posztokra fiatal KDNP-sek. "Esetükben virtigli kereszténydemokratákról van szó, nem olyanokról, akik éppen meglovagolnak egy hullámot" - mondta lapunknak a Fidesz egyik vezető politikusa. A Fidesz parlamenti frakciójának soraiban húsz olyan honatya van, aki egyúttal KDNP-tag is. A közelmúltban csatlakoztak a KDNP-hez azok az ex-MDF-esek is, akik független státusukat feladva beültek a Fidesz-frakcióba. Ilyen Szászfalvi László vagy Balogh László, és Font Sándor is erre készül - tudtuk meg. Az MDF II. kerületi szervezetének a tagjai - csaknem nyolcvanan - két hullámban szintén beléptek a KDNP-be, annak a szintén ex-MDF-es Szűcs Ernőnek a vezetésével, aki egyúttal a Piarista Diákszövetség elnöke. A Fidesz és a KDNP, illetve az MKDSZ között már intenzíven folynak a megbeszélések a színfalak mögött arról, hogy a kereszténydemokraták a 2006-os választásokon hány biztos képviselői helyre számíthatnak. "A helyzet állása szerint biztosra vehető a plusz 20 százalék" - mondta munkatársunknak a KDNP egyik vezető politikusa. Az biztos, hogy Semjén Zsolt előkelő helyet kap a listán, Harrach Péter pedig Szob körzetében egyéni képviselőjelöltként indulhat. A kereszténydemokrata előretörést fideszes politikusok azzal magyarázzák, hogy a jobboldalon szükség van egy másik kis pártra, amely nem pontosan ugyanazt képviseli, mint a Fidesz. Orbán Viktor a 2002-es választások után az MDF kapcsán kijelentette, hogy két teljesen azonos jellegű pártra egy oldalon nincs szükség. A KDNP nagy előnye viszont, hogy "hozza a kereszténydemokrata ideológiát", radikálisabb, mint a Fidesz, így a jobbszélen zár, de a MIÉP-től eltérően minden szélsőséges, antiszemita jelleg nélkül. Másrészt egyes kérdésekben - például a Fidesz által is extrémnek tartott liberális elvek, eszmék (másság iránti tolerancia, egyneműek házassága) esetében - harcosan képviselhetik az ellenvéleményt. "Semjén Zsolt kimondhatja azt, amit Orbán Viktor vagy Pokorni Zoltán az ilyen ügyekben nem akar, ráadásul úgy, hogy ezzel szavazatokat is tud hozni" - mondják kereszténydemokrata politikusok, és emlékeztetnek az SZDSZ-es "szakállas bácsi" ügyre. De a Fidesz számára "a legkívánatosabb KDNP-s hozomány" a katolikus egyházzal való jó kapcsolat. Nyilvánvaló ugyanis az együttműködés a püspöki kar és a katolikus egyház tanításait, véleményét, elvárásait a politika színterén megjelenítő KDNP között. Nyílt titok, hogy amikor a bírósági döntés után 2003- 2004 folyamán a KDNP Varga László és Semjén Zsolt vezetésével újraalakult, a katolikus egyház ebben jelentős szerepet vállalt. Az egyház engedélye nélkül például a KDNP nem tudta volna eladni a tulajdonában lévő Sport mozi épületét, amely egy plébánia kertjében van. Másrészt a katolikus egyház infrastruktúrája jelentősen megkönnyítette a KDNP második megszervezését. Kereszténydemokrata körökben az is köztudomású, hogy egy háttérbeszélgetésen Varga László KDNP-elnök halála után a magyar katolikus püspöki konferencia titkára, Veres András kijelentette: szükség van a KDNP-re. "Ilyenre még nem volt precedens" - mondta lapunknak az egyik kereszténydemokrata honatya. Az is figyelemre méltó, hogy ha a püspöki kar adott esetben az Alkotmánybírósághoz fordul, Semjén Zsolt is megteszi ugyanezt - vagy fordítva. A Kereszténydemokrata Néppárt a belharcoknak véget vető 2003-as legfelsőbb bírósági döntés után 13 500 tagot regisztrált hivatalosan, és országosan 550 bejegyzett szervezete van. A református egyházzal is jó kapcsolatokat ápol: a katolikus Kereszténydemokrata Futár című folyóirat szerkesztésében például közreműködik az egyik református lap főszerkesztője is. A KDNP az európai színtéren is rendezi kapcsolatait; ugyanis Giczy Györgynek a MIÉP-pel való kokettálása idején törölték a KDNP tagságát, de Surján László EP-képviselő javaslatára ősszel várhatóan ismét felveszik az Európai Néppártba." Hosszú az idézet, de kár lenne 'meghúzni': így szép és jó, ahogy van. Téves meglátást is tükröz, mintha maga is elhinné, hogy a Fidesz óhaját teljesíti a KDNP, amikor "radikálisabb, mint a Fidesz, így a jobbszélen zár, de a MIÉP-től eltérően minden szélsőséges, antiszemita jelleg nélkül". Szinte minden szó hibás: a Fidesz az utóbbi 5-6 évben maga se 'zár a jobbszélen', hanem napról napra tolódik jobbra, lassan a világ által el nem fogadható jobboldali szakadékba, tehát ezt a KDNP-től se várja el. Ó, dehogy, csak jobban érzi magát, ha a szakadéktól valami azért még elválasztja. És méghogy ez a zárás 'minden szélsőséges, antiszemita jelleg nélkül' történne? Tessék csak odafigyelni a KDNP szózataira! Bizony, tele vannak kétfenekűen csúsztatott rasszizmussal. Orbán Viktor egy rövid mondatba sűrítette, miért köt szövetséget a nála radikálisabb KDNP-vel: "A legkívánatosabb hozomány a katolikus egyházzal való kapcsolat!" Nagyon kell a magyar népnek, ennél nagyobb népszédítőt és pénznyelőgépet nehéz lenne találni az országban! A választások előtti nagygyűlésükön (2006.03.26) a KDNP elnöke lendületes hálaadással szolgálta a Fideszt: több ponton keményen támadta Gyurcsány Ferencet. Bírálta például a miniszterelnök azon kijelentését, hogy a vallás magánügy. Semjén Zsolt - Mindszenty bíboros 1946-os szavait idézve - kijelentette: ahol a vallás magánügy, ott korrupcióba, bűnbe, kegyetlenségbe fordul az élet. Hozzátette: Hitlerék is magánügynek tekintették a vallást, "jött is utána Gestapo, Auschwitz, börtön". És ezt a középkori elvet (a vallás nem magánügy!) és elképesztő ferdítést Deutsch-Für Tamás - a vallásos többség (a 'többség' szemenszedett hazugság!) nevében védelmébe vette. A Klubrádióban pillanatokon belül nyilatkozott egy jeles vallásszociológus. Nem fukarkodott a jelzőkkel, elképedésének adott hangot: megáll az ész! - mondta, vagy hasonlót. Ismétlem, vallászociológus! Nem komcsi, bolsi... Talán nem baj, a KDNP (remélhetőleg) segít ásni a Fidesz sírját. * Orbán Viktor megérezte az utolsó pillanatokban, hogy a KDNP-t hiába ölelte keblére, hiába a közös jelöltek hada, az MDF elvesztése katasztrofális vereséget okozhat számára. A luftballon gazdasági program keveseket győz meg, a csillagokat is a földre ígérő hazudozás pedig inkább taszít már, mint vonz. Hirtelen nem tudott új trombitát elővarázsolni a köpönyegéből, eszeveszett kísérletet tett az MDF visszahódítására. Minden eszközt bevetett: - Április 11.-én felröppent a hír (pl.: ESTE, MTV1): Megfenyegették a Dávid Ibolyát! Ki tehette vajon? - Orbán Viktor felajánlotta neki a közös kormányzást, ha jól emlékszem, levélben. - Dávid Ibolya (válasz)levelét megírta, megsértett lelkével azt is telesírta. Olyan feltételeket támasztott, amit a Fidesz csak bukfencet vetve teljesíthet, magyarul: elküldte a Nagy Vezért melegebb éghajlatra. - Óriási lehetett a pánik a Nagy Vezér lelkében: április 12.-én, akár Osztap Bender, a nagy kombinátor lenne, válaszolt és felajánlotta 'közös kormányfő-jelölt' állítását, állítólag Bod Péter Ákos (vagy a talán csendben leggazdagabb magyar Csányi Sándor?) személyében. Mivel egyikkel se egyeztetett és Csányi azonnal nemet üzent a média útján, feltehető néhány kérdés: Eszénél van Orbán Viktor, hogy Horn Gyula szokását követve egyeztetés nélkül javasol? Ez a kirúgás előli menekülés általa legésszerűbbnek tekintett módja? Nem sikerül a szalámi-szeletelgetés? Jobb ma egy veréb, mint holnap egy túzok (Rákosi szlogenje!)? Miből gondolja, hogy ezzel megkerülheti az MDF-nek a programja WC-n lehúzására vonatkozó feltételét? Miből gondolja, hogy Dávid ennyire törpeagyú, hogy ilyen ócska trükknek bedől? És végül, miből meríti a bátorságot, hogy egy ilyen senkit javasol miniszterelnöknek (Vagy ismeri annyira, hogy az áldozati bárány magas posztját lihegve elfogadja? Jé, kiderült, hogy meg is tette volna, ha... és nagyon vékony ha-kat támaszt a jobboldal nagy gazdasági zsenije!)? Más hírek szerint az üzenet másként szólt, két oldala is volt: (1) állítsanak közös kormányfő-jelöltet 'az MDF soraiból' és (2) Mikolát elküldenék más bolygóra. Mindegy: a Nagy Vezér, minden politikai zsenijét csatasorba állítva csapdába esett farkasként rágja le a lábát. - Dávid - felfogva, hogy az orra előtt nyílik a nagy politika kapuja - ezt is elutasítja. Aztán jön a képviselő-jelöltjeik és az elnökség közös ülése. Enged a nagy nyomásnak és kihirdeti: aki akar, visszaléphet, de nem hozhatja nyilvánosságra, hogy a Fidesz-jelölt javára teszi. Majd nyilatkozik, hogy ha mégis győzne a Fidesz, tárgyalhatnak az együttműködésről. Néhány nap alatt nagyjából szembeköpte magát. Politikus! - Már csak sírva kacagni lehet! A magyar jobboldal: kabaré, kabaré! Orbán lemond a miniszterelnök-jelöltségről, de még lemondani se tud normális emberként, folytatja a kampányt. A környezete kapkod, szórja tovább a hazugságokat, átkokat, a Nagyasszony pártja oszlik-bomlik, a MIÉP is elhatárolódik a 'zavarodott' Fidesztől és bojkottot hirdet. Mi jön még a hátralévő pár nap alatt? És aztán? Másként fogalmazva: a jobboldal első számú, zseniálisnak kikiáltott vezére, országunk Nagy Nemzeti Keresztje lemondott. Vagy mégsem? Hiszen körbehordja magát hívei körében, ők majd térdre borulva, Duna & Tisza habjain királyukká kiáltják! Atyaúristen, óriási bohózat! Ezek a korlátlanul vádaskodó, hazudozó vadak elkezdték egymást marni. Vesztükbe rohannak! - És pár nap viaskodás után a Fidesz megindította lejárató-, rágalmazó-hadjáratát: a Nagyasszony egész családjára szórják a szemetet. Azok, akiknek a rokonsága tényleg sáros vagy az volt. Hajrá, jobboldali magyarok, rágjátok szét végre egymást, hadd tisztuljon a levegő! Harmadszor is megmentik az országot maguktól!!! Remélem, ezt már a sorozatosan ügyetlenkedő szoclibek se tudják elrontani. A belső marakodással párhuzamosan persze gőzerővel folyt az össznépi rágalmazás. Csupán néhány kiragadott példa: - Láncszavazással csalt az MSZP 2002-ben és most is arra készül. - mondatják egy ismeretlennel, aki valahogy MSZP-köntösbe bújt és istennyila tudja, mit csinál ott. Mutatják a képét, kódisnak néz ki. Na, olyan országban élünk, ahol így is lehet keverni a kakit. Azóta mindenki, a kormány, ellenzék, Országos Választási Bizottság, Parlament ezzel foglalkozik, ismertetik a módszert, hátha sokan megtanulják. EBESZ ellenőröket is kér gyorsan a Fidesz. A lényeg: hinteni a bizalmatlanságot, hogy majd hasson az 'újraszámlálást' követelés. Talán joggal, mert a Fidesz már most, ezúttal jóval az első forduló előtt farkast kiált: Csalni fognak, mégpedig mindkét fordulóban! Nagy bukástól félhetnek, korán elkezdik! Rettenetesen sok rásegítőjük van, sajnos. Hosszasan lehetne elemezni, miért sikeresebbek a hálózat-építésben? A hívők valószínű magasabb képzettsége, eltökéltsége, harckészsége fontos tényezők. Most maradjunk két tényezőnél: - Szinte minden civil szervezet, legfőképpen a magukat nagy hangon függetlennek vallók a Fideszt segíti, többnyire a gazdasági haladás gátolásáig vetemülve. A választások előtti napokban a Nyugat-Dunántúlon, valamelyik főútvonal mentén szerveztek láncszerű útelzárást civil szervezetek, (Fideszes) polgármesterekkel szoros együttműködésében. Indok: nem építik az utat, pedig rég itt volna az ideje, hogy átépítsék. Pontosan tudja minden tüntető, minden útelzáró, hogy a szóbanforgó út mára végre hihető, a Nemzeti fejlesztési tervbe ágyazott programban szerepel, minden illetékes EU-szervnek is rajta a szeme: át fog épülni autóúttá. Ja, a választások most lesznek, most intett be a Fidesz-karmester, kell a csinnadratta! - Államfőnk (baráti körben Zöld-Narancs Polgári Nagyúr) is hálás a Fidesznek, hogy trónra segítette: kéretlen (bár ki tudja, netán a Fidesz kérte rá?) szózatot intézett a néphez. Szószerinti idézet a szózatából: "A választások alkalmat adnak arra, ritka alkalmat, hogy ítéletet mondjunk a kormány fölött, a kormánypártok munkájáról, arról, hogy ellátta-e alkotmányos feladatát az ellenzék." Mit akar a nagybecsű sugallni? Hát amivel kezdi: mondjatok ítéletet a kormány fölött, a kormánypártok munkájáról! Minősíthetetlen beavatkozás az ország legfőbb méltósága részéről. És még pózol hozzá, mint az igazi nagyravágyó pozőrök. Megjósoltam? Többször! ** A csata másik frontján áll a balnak mondott oldal Az MSZP kampánya minden tekintetben veri a Fideszét: józan, körültekintő, részleteiben is kidolgozott programra támaszkodik és mentes a szélsőségektől. A sötét plakátokkal ('rosszabbul élünk mint négy éve') is ügyesen állítanak szembe mosolyt, fényt, optimizmust. Mégis sorra követnek el hibákat: - Gyurcsány egyik-másik plakáton otromba, egyesszám első személyben megszólaló szlogennel állt elő, ami kétségtelenül visszataszító és feldobott labda az ellenzéknek. - Első külföldi támogatóként a háborús bűnös, vaskos hazugságokkal többször lebukott Blairt vonultatja fel, ami a kormány külpolitikai vonalvezetésének eddig is egyik legsúlyosabb hibája volt. Bizonyosra vehető, hogy nem csak engem taszít, sok támogatót veszíthetett vagy rendíthetett meg az MSZP ezzel a lépéssel. - Szerencsére 'csak' megyei szinten, de nekik is sikerül lebukniuk törvényellenes nyilvántartással, sokat rontva a Fidesz-betörés hatásain. - Meghirdetik, hogy népszavazást kell rendezni arról, akarjuk-e az eurót vagy sem. Balgaság, hogy ne használjak durvább kifejezést. Kidobni az ablakon valami kisded játék miatt milliárdokat, amikor napnál is világosabb, hogy nincs más út? Borzasztó baki (hű, de finom vagyok!). - Tele van a párt-listájuk 'régi' emberekkel. Nem lehet sokáig hurcolni ezt az Átkos púpot. Ha végképp meg akarja nyerni a lakosság többségét, a következő négy évben fényesen kell vezetnie az országot és a választások után mielőbb meg kell ráznia magát és el kell szakadnia a gengszterváltás előtti múlttól, a 'folytonosságtól'! - Még a régi hibákból is nagyot tud visszarúgni egyik-másik, mint például a Medgyessy-avatta szenzációsan primitív és közel 300 milcsit megzabáló 'időgép'. A Fidesz joggal fakad gúnykacajra, látván, hogy a kormánynak nem sikerül megszabadulnia ettől a blamázstól. Ünnepélyesen fel kellene robbantani, mint a múlt egyik ostoba terhét. - Nagy jóindulat, ha csak maflaságokként említem: (1) két nappal az árvíz-csúcs előtt jönnek rá, hogy védekezni kéne, (2) meg az egyébként szépfiú és nem buta Horváth Csaba meghirdet valami alapítványt, amelyik óriási erőfeszítések árán mindjárt induláskor 20 (nem félrehallás, húsz = PORHINTÉS) hajléktalant ellát, (3) aztán a kormány egy héttel az első forduló előtt oszt ki 10 000 tonna lisztet, mittudoménmit (panem et circenses, gusztustalan). A sok hiba ellenére végül az MSZP ámulatba ejtett. Röp-közvéleménykutatás már jelezte, hogy többeknek szimpatikusabb az MSZP nagygyűlésére vonulni, mint a Fideszére, de ki gondolta volna komolyan, hogy ilyen színpompás örömködést sikerülhet összehozniuk röviddel a választások előtt. És csak néha vagdalkozott a itteni Fővezér, Gyurcsány, összemérhetetlenül kellemesebb volt, mint narancsos ellenfele. Külön meglepő volt a vörös szín használata: annyira pompázatos képet domborított, hogy senki, a legvadabb ellenfelek se merték ezt a lépést komolyan kritizálni. Ha így halad tovább, nemcsak megnyeri a választásokat, hanem szélesedő tömegbázist fog kiépíteni azt követően is. ** A csata záróakkordjai Jó (hm, ki tudja?) szokás szerint a csata legvégső szakasza párviadalokkal, illetve ugyanebbe a kategóriába sorolható csoport-viadalokkal zárult. Elkeserítő élmény volt valamennyi. Vegyük sorba ezeket a modern, a fejlett világba törekvő, demokratikusnak mondott rendszerben lezajlott kabarékat! - Párbajt vívott a két miniszterelnök-jelölt. Nem nevezem vitának, mert minden volt, csak az nem, több szempontból sem: a Nagy Vezér nem volt komoly vitapartner, nem tudott elfogadható válaszokat adni Gyurcsány számokkal alátámasztott érveire; a koherens szoclib gazdaságpolitika érintett elemeire szórta csak rossz álomvilágába sorolható szemetét és döntően korábbi demagóg ígérgetéseit szajkózta, sulykolta; Gyurcsány kivont kardos huszár-rohamai túlzottnak, lehengerlőnek éreztem, annak ellenére, hogy ellenfele megérdemelte, inkább tompított a jó érvek hatásán, mint támogatta azokat, kár. A párbaj viszont a gazdasági kérdésekhez valamelyest is értők számára világossá tette, hogy józan és koherens gazdaságpolitika harcol valami hibbant, népszédítő ígérgetés-csomaggal, aminek nincs semmiféle korlátja, teteje. Orbán Viktor most is előrukkolt két lehetetlen új ígérettel: 100 000 Ft feletti minimálbérrel (mikortól, miből finanszírozná, milyen továbbgyűrűző hatásai vannak, stb.?) és Budapest Fejlesztő Minisztériummal (Korlátlan fejlesztés? Mi lesz a Főpolgármesteri Hivatal dolga? Ő ígér most csúcsfejlesztést, aki négy évre leblokkolt szinte minden beruházást a fővárosban, bosszúból, hogy nem rá szavaztak?). Egyértelművé tette, hogy halvány gőze sincs a gazdasági mechanizmusokról, meg arról, mi is ez a kapitalizmus, ahová tényleg segítette gengszterváltani az országot: teljes foglalkoztatottságról beszél, nem olvasott el egyetlen 'a kapitalizmus politikai gazdaságtana' könyvet se és nincs aki legalább tiszta vizet öntene zagyva moslékkal teli koponyájába, mármint azt, hogy a kapitalizmus egyik alaptörvénye a munkanélküliség! Mindkettő teljesen feleslegesen pazarolta az energiáját a munkanélküliség-foglalkoztatottság témakörrel, mert egyrészt a számbavétel aljas és könnyen manipulálható, másrészt az államnak oly kevés a ráhatása, hogy félelmetes, ebben a kérdésben is teljes a kapitalizmus uralma! Nagyon sajnálatos, hogy nem foglalkozott a párbaj olyan döntő fontosságú kérdésekkel, mint a külpolitika, a kultúra, a kutatás-fejlesztés. Három kabaréba illő megjegyzéssel zárom a témát: (1) a panelprolik bicskanyitogató, szélsőjobb, az ő köréből eredő definíciójának említésére azzal válaszolni (OV), hogy kikéri magának az ottlakók nevében, határtalan szemtelenség a részéről; (2) a kórház-privatizációra tett Mikola-kísérlet felemlítésére azt mondani, hogy Gyurcsány tán beszélje meg közvetlenül Mikolával, súlyosan sértő és ostoba arcátlanság és (3) a testmagasság kiegyenlítésére alkalmazott magasabb pódium (igen, azon állt!) királyi-cézári-diktátori allűr (ennek köszönhetik a nők a magassarkú cipőt, az egyik törpe francia király részére kitalált magasítót). - Majd következett a többpárti szakértők csoport-vitája. A fényességes politikai elit (?) kamaramuzsikusai játszottak hamis hangszereiken az MTV 'Este' műsorában. - Az első témakör, amit láttam: az egészségügy. Ritka sok ökörséget lehetett hallani, tátogtam, mint a partra vetett hal. Az SZDSZ jelöltje tűnt ki, mint egyetlen józan vitatkozó. Thürmer és Gógl egyszerűen minősíthetetlen blablát adott elő. Mi lesz ebből? - Következett az Este-vita második futama, a szociális vagy mifene ügyek. A szereplők: három 0, egy valaki, ezúttal az MSZP-s Újakárki. Rettenetes! Az Este úgy hirdeti, hogy vitáznak azok, akik a jövőnket alakítják, meg egyéb maszlagok. Szentséges Atyaúristen! Ezek? Nincs több mondandóm. - A harmadik szakasz a pénzügyi, költségvetési, adózási kérdésekről szólt (legalábbis azt hirdették meg témaként). Az MSZP Szekeres t küldte , akit nem sokan kedvelhetnek ebben az országban. Már ezért is bűn, de hogy értene a pénzügyi, költségvetési, adózási kérdésekhez? Nem bizonyította. - És miről is szólt a negyedik vita? Se a témája, se a szereplők nem jutnak az eszembe. Hát... ennyit érhetett. - Végül végignéztem báván, bávatag a négy táltos varázsló (a négy pártelnök) tegnapi tömjénfüst-eregető szeánszát, majd a hozzá nem értéstől üvöltő szakértői 'értékelést'. Rettenetes volt, emberek! Ahhoz már hozzászokott az ország, hogy szemrebbenés nélkül hazudoznak és/vagy mélyen hallgatnak a problémákról a politikusok, de hogy műsorvezető, szakértőknek kikiáltott jólfésült muki-makik úgy 'elemezzék' az ország legfontosabb politikusainak a szereplését, hogy milyen az öltönyük vagy ruhácskájuk színe, melyik pisilt a szeánsz előtt, melyik mennyire volt feszült, melyik tartja ferdén a nyakát és semmit se szóljanak a lényegről, a tartalomról, az olyan fokon primitív, hogy még ebben a sötétségtől, dilettantizmustól vergődő országban is egetverő elmebaj, félretájékoztatás, megengedhetetlen ostobaság! Hogy többen kijelentsék, az MDF elnökasszonya (= rasszista) volt a legjobb, mások a Nagy Vezérnek tapsoljanak, ahelyett, hogy a frakkjának ujjából a kampány utolsó pillanataiban előrángatott világrengető nonszenszek blődségére hívnák fel a figyelmet... elképesztő, hátborzongató, minden képzeletet felülmúl. Szegény ország! * A közvélemény Próbáljuk meg áttekinteni a választások előtti hangulatot! - Minden valamirevaló közvéleménykutató közzétette az első forduló előtti kutatási eredményét: egyöntetű volt a véleményük, hogy az MSZP győzelme várható és nagy valószínűséggel bejut a Parlamentbe az SZDSZ is. Jóslataik szerint fennmaradhatott tehát a koalíciós kormányzás. A relatív öröm is öröm. Két embernek köszönhető egyébként, hogy így alakult: elsősorban Orbán Viktornak, aki (és társai) sorozatban vétettek elemi hibákat, különösen Mengele doktor csatasorba állításával és Gyurcsánynak, akinek kifogyhatatlan energiája, jó szervezőképessége, életképes koncepciója és remek meggyőző ereje (dumája) vitte előre a szocik zászlaját. (Csak mellékesen: azt hiszem, Orbán Viktor jól időzített látogatása a pápánál is inkább féknek, mint motornak bizonyult a szavazók többsége szemében.) - 'Hivatalos' külföldi vélemény: A világ egyik legmegbízhatóbb (elsősorban gazdasági) elemzője, az angol Economist közeli napokban közreadott elemzése nem hízelgő egyik oldal számára se, de nem lehet elvakultsággal vádolni, ha elsősorban azt olvasom ki belőle, hogy nem lelkendeznének ők se, ha kormányváltásra kerülne sor! * Összegzés, eredmények Akinek egy csöpp józan esze van, az MSZP-re szavaz! - mondtam. Én megtettem, ami tőlem tellett (nem sok) az ország érdekében: jelen írásaimmal és leadtam a szavazatom az MSZP-re. Az első fordulót megnyerte az MSZP! Hogy értékeltem a helyzetet aznap? "Ujjongani kellene, mert majdnem biztos a teljes és végleges győzelem is. Mégis mélységes szomorúság tölt el az eredmény. Soroljam az okokat? Durva megközelítésben és leegyszerűsítve a képletet: elképesztően ostoba nép vagyunk. A miértek legfontosabbjai: (1) a Fidesz majdnem azonos erővel fog a Parlamentben szerepelni, mint az MSZP, az összes primitív populizmusa, aljas módszerei, elvtelensége, minden szemét ember (Szűrös, Csintalan, Schmitt...) befogadása, vezetői őrült hatalomvágya ellenére; (2) az MDF - paraszthajszállal ugyan, de mégiscsak - bejuthatott; (3) a MIÉP és az összes szélsőjobb szövetsége több mint két százalékot kapott. Borzasztó, hogy most minden attól függhet, ez a 'nagyasszony' lefekszik-e a Fidesznek. Bár elismételte, kőbe vésték, hogy nem, senkinek sem, azt hiszem, érvényesülni fog a kurvákra és politikusra alkotott mondás: nem, de van olyan összeg, amiért igen. És akkor nagyon nagy baj van! És szájtátva, már majdnem sírva tapasztalom, hogy nagyon sötét emberek, mint SzíjjÁrtó és Rogán, nagyon középkori gondolkodásúak, mint Harrach és borzasztóan ostobák, mint Gógl simán tudnak nyerni, elfoglalnak egy-egy parlamenti széket. Nem is beszélve olyanokról, mint Mikola (= Ámokfutó Őstulok), vagy Áder, akinek már nevet se tudok adni... Apró vigaszok: Schmitt borzasztóan tülekedett, hogy rajta legyen a sajtótájékoztató 'tablóján', de kívülre taszajtották! Azért így is beszédes ez a tabló: Orbán Viktor mögött három embernek mondott lény pózolt: Őstulok, Rogán és SzíjjÁrtó. Ők négyen képviselik tehát most(antól) a jobboldal vezérpártját. Csak kinyílik előbb-utóbb a magyarok szeme!? Apropos: magyarok. Egyetlen, velőtrázóan jó értékelést hallottam eddig, Bence, a jobboldali (!!) filozófus nyögte ki: megbukott az a stílus, amit a Nemzeti Galéria kiállításának címével lehet jellemezni: 'Magyar vadak'. Tényleg lecsöngőben van a zászlólengetés, mellelborító kokárda, Nagymagyarország, zászló a kocsi minden kiálló csücskére mozgalom, gondolom, a többség elszégyellte magát. Igaz, most jönnek megint a magyar vadak és két hét alatt tuti, hogy felkorbácsolják a magyarkodást. Vígasztaló az is, hogy a kettészakadt szélsőbal Munkáspárt mindkét forgácsa 1% alatt maradt, remélhetőleg lassan felszámolódnak. Még egy elszomorító tény: a tegnap esti 'Választások' programot vezető Baló György annyira elvakultan, lihegve, belesápadva igyekezett a Fideszt domborítani, ami általában megengedhetetlen a közTV-ben, de különösen választási programban. Ki kellene tiltani a politikai programokból. Összegezve: nagyon itt az ideje, hogy beszüntessem a politikai kommentárokat. Ezzel az ostobaság-tömeggel nem lehet mit kezdeni!" (2006.04.09-10) * Foggal-körömmel a két forduló között Megkísérlem időrendbe állítani az eseményeket! - Április 18, kedd: - Makovecz Iván a NapTV-ben szózatot intéz a magyar néphez. Hazudik, rágalmaz, ferdít. Tömjénfüstös alja ember! Az is végtelenül felháborító, hogy ebben a programban egy nemzetieskedő, papoló, népsablon építőmester, aki köztudottan szélsőséges uszító, egyetlen nyikkanásra se zavartatva szónokolhat, ameddig neki tetszik, lerészegescselédezve TSZ vezetőket, ócsárolva az akkor egyetlen megoldást jelentő 50 (!!!) házgyárat, amivel számtalan ember jutott normális fedélhez. Másokba minduntalan beléfojtják a szót. Elképesztő! - Járai Zsigmond, az egyik fő- és gátlástalan kártevő (hazaáruló - mondaná a Fidesz, ha Járai szoclib lenne) szórja ismét a szemetet, méghozzá külföldi szakértői körben! Bajban a forint, mert nem készül terv a hiányok leküzdésére, összeomlik a gazdaság - mondja. Van ennél sötétebb nemzeti bank elnök a világon? Okozott ennél több kárt az országnak valaki is - a tatárokon, törökökön kívül - valaha is? El tudja-e zavarni az új kormány pillanatok alatt? - Rémhírterjesztés, rágalmazás: mind az OTP csődjéről szóló, mind az MDF- Nagyasszony családjával foglalkozó SMS-ek forrása a Fidesz. Az égvilágon minden aljasságra képesek. Régóta tudni, de amit most csinálnak, az csúcs. Bepánikoltak - mondja egy úr a Klubrádióban. Biztos ez is benne van a minden határon túli aljasságban, de alapállásban is ezek a módszereik. - Valami jobboldali társaság kiáltványt intézett a nagy magyar néphez: meg kell akadályozni a komcsik visszatérését, éspedig szövetségben. Hiába kerestem a kiáltványt és aláíróit az Interneten, nem találtam meg. Az egészről úgy szereztem tudomást, hogy Friderikusz meginterjúvolta Mek-mestert, a diplomaták csúcspéldányát, aki most is elmekegte sületlenségei koszorúját. Ennyi is elég tulajdonképpen, hogy egyértelmű legyen, kik és mik vonták ki kardjukat a sötét középkor mellett, mégis érdekelne a teljes névsor. Megpróbálom megtalálni, ha sikerül, idebiggyesztem, tanulságul. - Szerda-péntek: - Orbán Viktor, mint nemtudoménki és Gyurcsány gusztustalan tempóban nyargalják végig az országot. Szomorú úgy, ahogy van, az egész, de kettejük párviadalából azért egy-két következtetés levonható, pl., hogy Gyurcsány tényleges miniszterelnök-jelölt, míg a Nagy Vezér ki tudja kit, mit, milyen felhatalmazással (önmagát leszámítva) képvisel, no meg az, hogy utóbbiból úgy ömlik a hazugság-áradat, mint Niagarában a víz. Szegény ország, szegény nép! - A szoclib tábor két nemes képviselője közben háttér-hibázik: Veres pénzügyminiszter polgármestereket szólít fel, hogy intézzék úgy a szavazásokat (!), hogy a szocik nyerjenek, mert attól függhet, mekkora támogatásban részesülnek majd a tovább baktató koalíció részéről (!!!). Két lábbal kéne kirúgni azonnal. Kóka meg körbekürtöli, hogy most írt alá ukránokkal olyan szerződést, ami acélipari komplexum létrehozásáról szól. 1000 ember kap munkát és 45 md vagy 75 md (mindegy) forintot ruháznak be. Namármost ez a két szám az acéliparban = 0. Meg ki ez az ukrán cég? Tizenötödször fogja valaki kirabolni a Lenin Műveket vagy Ózdot? Meg mennyi mannát kap a beruházás (az ukránok) az adófizetők pénzéből? Ennyit közölni egy acélipari létesítményről durva porhintés! A munkanélküli tömegek áltatása. - És a legnagyobb, Mikola-méretű hiba: Gyurcsány - lehet, hogy elszaladt alatta a púpos teve? - elkezdte mondogatni, hogy az oktatásügyet szoc kezekbe kell venni, majd meg, hogy ha meglesz a szoc többség, nem lesz szükség koalícióra. Erre Kuncze és Magyar - ahelyett, hogy csendben, haragosan leintenék hatszemközt , hogy ne most, te hatökör - ők is nekiállnak ökörködni és kórusban bólintanak rá, hogy ők se érzik feltétlenül szükségesnek a koalíciót. A lib szavazókat ennél ügyesebben elriasztani a szocikra átszavazástól nem is lehet. Három-négy nappal a második forduló előtt?! Teljesen elképedtem! Csak egy halovány fokkal jobbak a legrosszabbnál, a Fidesznél. - Le nem mosható bűn lesz az is, ha nem készül el a margitszigeti uszoda időre és nem lehet megtartani az Úszó EB-t. Persze kissé furcsa, hogy a kivitelező nagy késésére is éppen most derül fény és kürtöli a média. - Fábry sziporkázik (NOL): "... Fábry Sándor holnap sugárzásra kerülő műsorában felettébb otromba viccet süt majd el Dávid Ibolyáról - feltéve, hogy az RTL nem vágja ki a locsolóversre szabott rímet a végső verzióból. // Fábry múlt héten aláírásával támogatott egy levelet, mely körbeszaladt a jobboldali sajtón. Ebben Antall Józsefre hivatkozva kérik neves személyiségek, hogy az MDF álljon végre kötélnek. Így nincs mit szépíteni, amikor a showman Dáviddal élcelődik, személyes bosszúját fejezi ki. Nem pártatlan komikus figurázza ki - válogatás nélkül - vezető politikusainkat, hanem a Fidesz egyik prominense használja népszerű műsorát kampánycélokra." Kontrollt vesztett bohóc! Ha ő is szerepel a fentebb említett kiáltvány aláírói között, nem kell tovább keresgélnem, béka izéje alatti szintről van szó! - Tőkés püspök úr is befolyásol, mint szokta mindig: nyílt levélben magasztalja égig a Nagyasszonyt, majd könyörög neki, adja be a derekát. Két fillérrel kevesebbet kapott tán idén a magyar kormánytól, mint megszokta? És az egyházaknak, püspököknek egyébként is kuss a politikában, legalábbis a modern 'demokráciákban'. - És sziporkázik Orbán Viktor is: az égiekre hárítja a felelősséget az 'esetleges' vereségért (diktátor-jelölti koreográfia kulcspontja: kapcsolata van az istenhez, ha most véletlenül nem is pozitív ez a kapcsolat). Áder viszont a gólvonalon látja a labdát, csak be kell rúgni - mondja. Pokorni maga a megtestesült józanság. Belőle is ömlik persze a hazugság, de legalább nem ordít feltétlen győzelmet, se az égiekre nem hivatkozik. Vajon mi lesz a lap-leosztás a választások után? - Most hallom, OV(i) hivatalos hirdetésben Nagymagyarországgal játszadozik (ráadásul a gyerekeivel). Mint Hitler a glóbusszal a Diktátor c. filmben! Oda tart. Más jelei is vannak, hogy teljesen és véglegesen eszét vesztette: ordítja a nagygyűlésének, hogy ha veszítünk, olyan megszorítások jönnek, hogy ahhoz képest a mittudoménki szaros hátizsákja kismiska (Kiderült, a mittudoménki = Bokros és az ismétlésekben nem szerepel a szaros, hm). Nem, ez a diktátor-jelölt nem lehet normális! A pénteki NapTV-interjúban pedig túlszárnyalta a képmutatás világcsúcsát: filozofálgat arról, hogy a két helyen szavazás csalás, sőt, büntetendő cselekmény. Mikor a szerkesztő figyelmezteti, hogy a Fidesz-szavazók számára is nyitva van ugyanez a kapu, akkor kikéri magának, mondván, hogy ők és szavazóik tisztességesek. Elfelejti hirtelen Kerényit és sajátmagát, aki arra buzdította aktivistáit, hogy fogják karon a választóikat (honnan tudják, kik azok? ez a tisztesség?) és cipeljék el szavazni. És nem szakadt le sem a mennyezet, sem az ég! - Legfüggetlenebb Úr (= schmitt pál) mintha valami olyasmit kotyogott volna, hogy rá lehet számítani, ha a Vezér nem tudja vállalni a miniszterelnökséget. Lehet, hogy félreértettem valamit, de nem lepődnék meg, ha ez a köpése valósnak bizonyulna. - Durvul, durvul: - Kerényi (tudjuk, az eszement szélsőjobb forradalmár) csalásra szólítja fel a jobboldali szavazókat: pénzért is vegyenek voksokat. És ha mégis veszítenénk - mondja - forradalmat csinálunk, sorolja, miket foglal majd el a felháborodott tömeg, pl. a hidakat, a TV-t (!!!) Marha! Életveszélyes lázító! (Jé, mit tesz isten, szeptember 17.-én elfoglalja a fellázított csőcselék az MTV székházát!) - Balsai, majd Deutsch-Für megvádolja a Postát, hogy a szavazásra hívó cetlik mellé MSZP-szavazólap mintát tesz a borítékba. A Posta hírnévrontás miatt feljelent és kiderül, eddig senki sem kapott borítékot, de még egybehajtogatott cetliket se. Mindenre, a legnagyobb aljasságokra is képesek! - NapTV, 'Párbaj': kiáll a TV-kamerák elé két jelölt, Dr. Kékesi (MSZP-SZDSZ) és Dr. Illés (Fidesz). Ilyet még nem látott, nem hallott a világ: non-stop pofázott mindkettő, egymás szavába vágva, egyetlen szó sem hangzik el arról, mit akarnak csinálni, Illés mocskolódik, Kékesi elutasít. Ez a legfelsőbb magyar politika, parlamenti székért viaskodik két felbőszült kakas (vagy akár bika). Világszégyen! Majdnem ugyanez zajlott le másnap Veres miniszter és ellenfele között. - Telefonon, röplapokon - vörös színűeken is - 'értesíti' a Fidesz a választókat, hogy a jelöltjük bekerült a Parlamentbe, nem kell szavazniuk. Bizonyítékok vannak arra például, hogy Pető Iván győzelméről Pető Iván Baráti Köre értesíti a választókat, hogy bejutott a Parlamentbe vagy hogy Lendvai Ildikó bejutott, illetve más telefonok szerint halálos beteg. Lendvai körzetében 410 hirdetőtáblát tüntettek el a Fideszesek. - Orbán Viktor kimutatta foga fehérjét. Számtalanszor, de most a 'tatai titkos gyűlésen' a Fidesz-aktivisták instruálásakor mondottakból idézek három (még mindig) megdöbbentő részletet: - "Nem tudom miféle vidék ez, ezzel eddig sokkal jobb véleménnyel voltam erről a vidékről, de hogy itt szabad demokraták kapjanak hét vagy nyolc százalékot, ez több mint megdöbbentő. Rendes normális magyar vidék volt mindig is, de hogy hogy lehet hét-nyolc százalékot kapni egy szabaddemokratának, ez talány számomra..." Kirekesztés, rejtett zsidózás (az SZDSZ-esek nem magyarok!?). - "Nem sok tartalékunk van, a derék miépesek remélem tudják mi a dolguk és onnét még át tudunk hozni valamit." Mi ez, ha nem a legszélsőbb jobboldalig tolódás? - "Engem is piszkálni fognak, mert az ellenfelet elmarasztalta az Országos Választási Bizottság, hogy telefonon országosan még biztattak szavazási részvételre, de következménye nem lett. Úgyhogy én is biztatok szombaton és vasárnap a talpon maradt összes kerületben az én hangomon megy a szavazásra való felhívás, amiért majd engem elmarasztal az Országos Választási Bizottság, a jogászok meg megvédenek, oszt jónapot." Tudatos, előre megfontolt törvénysértés és arra bíztatás. Borzasztó: ezt teszi a hatalomért, mit tenne, ha győzne? Láttuk négy éven át, látjuk azóta is, de hátborzongató belegondolni, milyen törvénysértő kormányzásra kerülne sor, ha győzne ez a hatalomőrült! - Friderikusz interjúja Popper Péterrel: a tudós szép nyugodtan kifejti, hogy aki ezt a gyűlöletkeltést csinálja, befogadja, az csőcselék. Azt hiszem elég jól figyeltem, hogy ne értsem félre: egyértelműen a jobboldalról beszélt. Utalt erre másként is: kizárólag a szoclib vezetők plakátjait látta elcsúfítva, egyetlen jobboldali 'hős' plakátját se bántották. Mindez műveltség kérdése. Mármint, hogy ki uszít, ki rombol-csúfít. Művelt emberek nem teszik! - mondja. * Összefoglaló a választások második fordulója előtt A Nagyasszonynak, Dávid Ibolyának egyben bizonyosan igaza van: "Moháccsal lenne egyenértékű, ha a Fidesz győzne". A világ egyik legsötétebb, legádázabb, leggyűlölködőbb, legelvakultabb és legostobább jobboldala kerülne hatalomra, élén olyan valakivel, Orbán Viktorral, akinek a jellemzőiről most nyitok egy sort, megköszönném, ha kiegészítenék és ezúttal fenntartom a jogot, hogy magam is hozzátegyek később. Íme: - hatalomőrült, másként cezaromániás; - pszichopata; - diktatórikus egyeduralomra törekszik, a hatalom érdekében felrúgna minden demokratikus elvet, intézményt; - királyi ambíciókat dédelget; - a papságnak, különösen a római katolikus egyháznak - a hatalom elérése érdekében - behódolt és annak politikai hatalmat biztosít; - féktelen gyűlöletkeltő mind belföldön, mind a külpolitikájában; - képtelen az ország vezetésére egyrészt a fentiek miatt, másrészt mert képzettségét, gondolkodását tekintve alkalmatlan koherens gazdaságfejlesztési elvek és programok kidolgozására és azok sikeres alkalmazására; - korlátlan a meggazdagodási vágya; - nem törvénytisztelő; - gátlástalan hazudozó, szélhámos. El kell menni és a szoclib jelöltekre kell szavazni, mert történelmi válság-pillanatban kell megmenteni az országot ettől az ámokfutótól és bandájától! Eredeti kommentárjaimban írtam: "Búcsúzóul (mert a második forduló után már csak pár sort írok Garasországról) közreadok néhány jó plakátot, amiket az Interneten kaptam, tablót csináltam belőlük, íme: Választások, 2006 (a szerző számomra ismeretlen). Úgy légyen!" De mégis: Zárszó! Ígéretemhez híven becsukom Garasország minden ajtaját, ablakát. Bár az ígéretem úgy szólt, hogy a választások után teszem és ez feltételezte, hogy ez a pillanat a végeredmény közzététele, nem várom meg azt: a fel nem ütött kártyák nem osztanak, nem szoroznak. A balliberálisnak vagy szoclib-nek mondott Gyurcsány-kormány folytathatja munkáját. Történelmi fordulópontot éltünk meg, az 1989-90-ben, a kommunizmus-szocializmus által korábban víz alá nyomott magyar jobboldal felmerült az Átkos habjaiból és azóta először veszített úgy, hogy a bukását mély politikai- és cselekvési hibáinak és a szoclibek iránt megnyilvánuló, elsősorban ebből eredő nagyobb szimpátiának köszönheti. Először bukott nagyot - demokratikus véleménynyilvánítás eredményeként - a magyar múlt legtöbb, legsúlyosabb bűnét okozó, hordozó, máig legreakciósabb, legmaradibb politikai ereje. Rendkívül jelentős esemény. Akár folytathatnám a témakört, mert kevesebb okom lesz a frusztrációra, mégis tartom magam az adott szóhoz, részint mert úgy illik, részint mert nem tudom kordában tartani a stílusomat, a tollam meg-megszalad attól a mérhetetlen dühtől, amit a magyar jobboldal aljassága, de még inkább a hívei körében uralkodó vak sötétség vált ki belőlem. Tehát zárom a lakatot. Az írás éltető kenyerem, lehet, valahol, valamikor újra elkezdem az agyam termékeit az Internet útján közzétenni, de a témáimból igyekezni fogom kizárni a szorosan vett politikát, inkább a gondolataimat próbálom meg esszék vagy blogok formájában eljuttatni az olvasóközönséghez. Ha zárszó, le kell kerekítenem a választások eredményeinek az értékelését. Igyekszem tömör lenni! Váltig állítottam, hogy a történelmet nem személyek, hanem társadalmi folyamatok alakítják. A sok kivétel közé emelem azonban a most történteket: két személy csinálta ezt a fordulatot: Gyurcsány Ferenc és Orbán Viktor. Kezdem az utóbbival. Nem sok sötétebb figura került a magyar történelem élvonalába, mint ő. Huszonkettedikén felsorolt jellemző jegyeit nem ismétlem. Az ő vad harca, a kizárólagos, egyeduralkodói pozícióra törekvése roppantotta meg a jobboldalt. Érdekesnek és nagyon nyugtalanítónak tartom: annak ellenére, hogy jobboldali politikai riválisa felfigyelt rá és hangsúlyozta a törvénytelen lépésre bíztatását, a politikai elemzők, média-sztárok egy szóval sem említik. Pedig pár 'OsztJónapot' körben elhangzott mondatával tette fel a koronát szélhámosságaira. El is kellene felejtenem összes általam alkotott gúnynevét és ezentúl - a Nagyasszony példáját követve - csak 'OsztJónapot' törvénytipró nagyságnak szabadna emlegetnem. Azt se szeretem, ha élő személyről neveznek el utcákat, létesítményeket, élőknek emelnek szobrokat, OsztJónapot azonban megérdemelne egy óriási szobrot - mint már írtam - és azt rögtön a szobortemető jobboldaliak számára nyitandó szektorának főhelyére kellene rakni. És drukkolok, ne mondassák le, maradjon a jobboldal fő erejének vezére, rombolja azt tovább! Gyurcsánnyal kapcsolatban sincsenek kétségeim. Tőkés. Nem sok köze van szocializmushoz, szociáldemokráciához, se neki, se csapatának. Csupán jó vagy legalábbis nagyságrendekkel jobb politikus, mint OsztJónapot. Két rossz közül kellett választani és most messze kisebb rossz volt az MSZP, mint a jobboldal, úgy, ahogy van. Ma az általa vezetett áramlat jobban képviseli a demokratikus elveket, mint a reakciós jobboldal. Nagy személyes érdeme, hogy óriási erőfeszítéssel, embertelen munka-tömeggel, ésszel, jó taktikai érzékkel megóvta az országot a második Mohácstól. Neki egyelőre ne állítsunk szobrot, most kell igazán bizonyítania. Történelmi lehetőségek, eszközök állnak ehhez a rendelkezésére. A modern magyar történelemben csak a Kiegyezés után élvezhetett az ország olyan fejlődést, amit most ő, pártja, kormánya - az EU segítségével - megvalósíthat. Ha ezt sikerre tudja vinni, stabil nyerési lehetőséget biztosíthat a 'baloldalnak' 2010-ben. Van remény! A győzelem pillanatában mondott beszéde sok bíztató utalást tartalmazott. Néhány, ahogy eszembe jut: szándékában áll a mély szembenállást felszámolni (naiv ugyan ez a szándék, de talán...); gyors reformokat ígér ott, ahol sok pénz folyik el; gyors fejlődést ígér és egyenlő esély megteremtését minden Magyarországra született számára. Az se lényegtelen, hogy 15 millió magyar érdekeit kívánja szem előtt tartani. Rendkívül fontos, hogy kiveszi a politikai uszítás eszközének sorát a jobboldal kezéből. Magyarországról beszél és énekeltet, az MSZP táborában is leng a nemzeti lobogó és elénekeltette híveivel a Himnuszt. Éljen sokáig és tartsa be a szavát, legyen sikeres!