Garasország ma - a nagygazdák
Csak egy kis elmefuttatás azokról a magyar földművesekről, akik nem maguk művelik (többnyire) a földet, hanem 'családi vállalkozókként', nagygazdákként terrorizálják időnként az ország lakosságát. Természetesen politikamentesen, függetlenekként.
Gazdatüntetések - Nagyon óvatos hozzászólásom a (nagy)gazdatüntetés(ek)hez. Egy: sok idejük és pénzük lehet, ha hetekig nézhetik az eget, engem anno (és minden alkalmazottat ma is) kirúgtak volna összes munkahelyemről, ha ezt csinálom; kettő: jó sok eszközük van az utak eltorlaszolásához, mibül, ha ennyire rosszul megy, talántán az eddig az államkasszából (a nép befizetéseiből) kiszopogatott támogatásokból; három: miért lobogózzák fel a szegénységet nem tükröző eszközeiket, nem a hazát képviselik valamiféle sportversenyen, csak és kizárólag magukat; négy: miért nem a termelési - feldolgozási - kereskedelmi lánc hozzájuk legközelebb eső kemény kapitalista láncszemét zsarolják (ja igaz is: holló a hollónak nem vájja ki a szemét), miért a puha, könnyen (Fidesszel, a politika erős gyermekeivel együtt) zsarolható és a mi pénzünkkel ga(rá)zdálkodó állambácsit; öt: mit akarnak olyan ostoba lózungokkal, mint "Magyaroknak magyar terméket" (magán viseli a Fidesz-bélyegzőt), amikor történelmi perceken belül nagy európai piac része leszünk, inkább készülnének arra. Gyalázat az egész! // ...(Nagy)gazdatüntetések lezárása: háromszoros (nem néma) hurrá! Teljes kormányvereség. Nem azért, mert támogatja a nem biztos, hogy arra legérdemesebbeket, hanem mert (1) egyértelműen Fidesz-uszította rendzavarás volt a lényeg (l. a nemzeti zászlót, az agrárkormányzat gyászzászlaját, a magyarkodó fideszes-csurkista lózungokat és a Fidesz nyilatkozatait) és a Fidesz ezzel a tüntetéssel feledtetni tudta az ő szégyenteljes, minősíthetetlen agrárpolitikájának, illetve agrárbohózatának csődjét, (2) győzött a (döntően külföldi) haramia-tőke (Ovi: a bankárszemléletű tőke), azt is a kormány 'kompenzálja' (már a kifejezés is aljas, profitot kompenzál adópénzekből) és (3) ami kis fricskákat mégis adott a nagytőkének, a bevásárlóközpontoknak (ÁFA-emelés és megállapodás egyes tejhelyettesítő italok árusításának beszüntetéséről - nevetséges), azokat pár hét alatt mindenki el fogja felejteni. Kabaré ez az egész, kérem! Ja, és megint Fidesz-győzelem olyan értelemben is, hogy ez a kikényszerített lépés ismét növeli a költségvetési hiányt, lehet erősíteni a kormány elleni támadást. - "Ezek a nagyok, akik széthordták a szövetkezeti vagyont" - mondja egy betelefonáló, amikor a mezőgazdasági vállalkozók EU-támogatásáról van szó a NapTV-ben. Vannak nálam tisztábban látók is! - Zsírosképű gazdák, Mercedesekkel, traktorokkal játsszák el a tönkretett nyomorultakat. Bejegyzetlen szervezetek állnak mögöttük, vérlázítóan visszaélnek sokadszor nemzeti jelvényekkel. Az arcátlanság teteje, hogy 'jogos támogatást' követelnek. Egyben lehet, igazuk van, hogy a támogatások elúsznak a kereskedők kezén, bár én úgy tudom, nagyonis 'címzett' manapság minden támogatás. Ha nem, akkor se a gengszterváltás legjobb agrárpolitikusain kérjék számon, hanem azokon, akik a piacot 'keverik', saját szemetjeiken. És ne zavarják a nyugalomra vágyó dolgos népet. (04.11.27) - A gazda-ügyet eddig se értettem, most se fogom. A gengszterváltó zsenik széttrancsíroztak, elraboltak (privatizáltak?), széthordtak mindent, ami elvileg a legközelebb állt a modern mezőgazdaság fogalomköréhez. Írtam másutt, hogy majdnem sírva fakadtam, amikor a nagy magyar TV üdvrivalgott, hogy az új 'földosztás-kártérítés-kutyagumi' eredményeképpen a magyar paraszt most újra a saját földjén és saját eszközeivel ápolhatja a szent magyar földet: és ballagott a paraszt a lóvontatta eke mögött a 40 cm (nem hülyülök!) széles parcelláján! Most meg hallom, hogy ebben az óriási országban 123000 traktor van magánkézen, amikor az ország földterülete nem teszi lehetővé 60000-nél több traktor gazdaságos üzemeltetését. Hihetetlen, hogy nem üvölt az egész politika (kezdte, de abbahagyta), a szakértők, maga a parasztság, a média, hogy ez így kérem szépen elavult, középkor, a mezőgazdaság lassú halála. Legyenek kis (értsd: piciny)gazdaságok ott, ahol azok meg tudják teremteni maguknak a versenyképes termény-struktúrát, technológiát, szakértelmet, de a versenyképesen csak tömegtermeléssel előállítható termények termelői álljanak össze megint valami modern struktúrába és ne követelőddzenek, különösen ne politikai sugallatra, ne a nemzeti zászlót lobogtatva, ezekkel takargatva a sütnivaló ostobaságukat! Az egész ország szégyene, hogy tűri az 1000 traktort a fővárosban, az útlezárásokat vidéken, a Fidesz lelkes támogatását, a politikai elit (?) legsötétebb, legostobább képviselőinek, a MIÉP-vezér Csurkának és a mezőgazdaság leghatékonyabb tönkretevőjének, Torgyánnak a lebzselését, izgatását az ügy körül. Talán a legfantasztikusabb az egészben, hogy ez a sötétség ismét egyoldalú politikai és gazdasági célokra használ(hat)ja a nemzeti szimbólumokat! Magyarul meggyalázzák azokat! - Elhangzott az általam nagyon tisztelt miniszter szájából, hogy tényleg vannak lemaradások a jogosan igényelt támogatások kifizetése körül. Ez is megengedhetetlen, különösen akkor, ha félelmeket gerjeszthet, hogy egyáltalán nem jutnak hozzá a kedvezményezettek. Ezt a félelmet vagy rossz kommunikáció vagy az állandó költségvetési zűrök okozhatják. Az utóbbihoz csak annyit, hogy nyilvánvaló számomra: a jó gazdasági fejlődés termelte krémet nem mi fölözzük le, hanem a külföldi nagytőke (hosszú, nagyon hosszú és rendkívül ostoba közelmúlt, ami tönkretette a jelent és a jövőt). (05.03.01) - Nézzük meg közelebbről, kik is ők? Eddig tévedésben voltam, mert alulértékeltem a méreteiket. Most tudom a média-hírekből, hogy közel 500 kat. hold az átlagos birtokméretük. Vállalkozók ezek kérem vagy akár nagyvállalkozók, azért tudnak (ők vagy strómanjaik) itt ücsörögni a fővárosban, mert a béreseik kuliznak a birtokaikon. Megszűnt a legkisebb szimpátia is a szívemben. - És mit is akarnak? Persze pénzt is, minél több pénzt, minden pénzt, amit csak ki lehet csikarni ettől a nem nagyon ügyesen kommunikáló kormányból (= belőlünk, adózókból). Meg politikai tőkét a következő választásokhoz. Tüntetni, szítani a gyűlöletet legalább március 15.-ig. Mert gyűlölik azokat, akik végre értenek a mezőgazdasághoz, visszasírják azokat, akik kuplerájt faragtak belőle, ahol szabadon lehetett csemegézni. - És kik is szítják a tüzüket? Mindenekelőtt a jobboldal. A nem jelentősek magamutogatón (Csurka, Torgyán), a jelentősek rejtőzködve. Ha igaz, lebuktak, legalábbis Németh Imre állítja, hogy nagy színészünk elszólta magát, hogy 'ez már 2006 és ott vagyunk'. Remélem, bizonyítani is tudja. És persze a jobboldallal szoros szövetségben gyűlölködő római katolikus egyház. Nem átallott a püspöki kar a gazdák mellett kiállni, ünnepélyes nyilatkozattal. Pedig tilos nekik, a Vatikán szerint is. (05.03.09) - Még annyit a témához, hogy (1) politológusok már vagy tíz napja megmondták, hogy március 15. előtt nem lesz megállapodás, mert a legfontosabb (Fidesz-diktálta) cél az ünnepi botrányokozás és (2) elképesztő, hogy ez a banda lassan már az alsógatyáját is nemzeti lobogóból csináltatja, gusztustalanul él vissza ezzel a nemzeti szimbólummal. Nagy örömömre szolgál, hogy nem leszek itthon a jövő héten! (És egy halk megjegyzés: jószemű operatőr lefotózta az egyik traktor szűz gumiját - és én se vagyok vak: nem járt az a traktor még földön, nem végeztek vele egy kapavágást se! Milyen gazdák ezek?) (05.03.12) - Agrárbéke, mondják. Szerintem csak a nagyhaspókok továbbgazdagodásának békéje, nem érzem, hogy a földet túró kisgazdákra és a szövetkezetekre is békésebb, megélhetősebb évek jönnének. A béresek meg még jobban ki lesznek szolgáltatva a 'győztes', melldüllesztő, gátlástalan harácsoknak. Mindenesetre jobb, mint a szűzgumis, földetnemlátott, zászlógyalázó traktorok tömege a fővárosban március 15.-én. Az én szívem békéje nem jött meg, sőt, jobban fáj! A mezőgazdaságban is győzött az erőszak, ravaszság, gázolva-haladás. Megyek, jobb távol lenni innen. Ja, és gratulálok Gyurcsánynak, hogy olyan hűde nem hátrált meg és hogy mindenkivel kitűzette az öklömnyi kokárdát az ő oldalán (is). Két szőnyeget húzott ki egyszerre a jobbszélső-hímvesszők alól. (05.03....) - Ismét hőbörögnek a zsírosparasztok: az állambácsi még mindig nem épített, alakított át elég raktárt a megint csúcs gabonatermés tárolására. Bizisten nem értem: visszakapták saját földjeiket, meg strómanok alkalmazásával másokét is, szinte ingyen jutottak hozzá termelőeszközökhöz, az EU automatikusan, plusz az állambácsi mindenki zsebéből (elég ostobán) támogatja őket, ráadásul az EU külön támogatja az Európában túltermelt gabonafélék termelését. Miért nem állnak össze szegény nyomorultak és építenek maguknak legalább raktárakat. Nagy a zsebünk, és marhák nyitogatják! - Minden hetedik gazda túligényelte a földterület szerint járó uniós támogatásokat. Na de ilyet? Nem látnak a határmezsgyéjükig? (05.11.07) - Az eddig függetlenséget lihegő Gazdakörök, miután besöpörték a kormánytól a szuper-pénzeket, közben szűz traktoraikkal feleslegesen korbácsolva a könnyen felkorbácsolható kedélyeket, szövetséget kötött, bőrbe kötött okmányt írt alá a jobboldal vezéreivel, a Fidesszel. Aki Garasországban függetlent kiált, az kertek alatt lopakodó jobboldali popsinyaló! Mekkora malomkő ez a banda az ország nyakán! (05.12.08) - 2006 október: 1000 traktort akartak felvonultatni a Kossuth-térre! A Fővárosi Önkormányzat a rendőrséggel együttműködve megakadályozta 'behajtani tilos' táblák kihelyezésével. Aztán a Gazdakörök is rájött, nem érdemes erőltetni, lefújta, mert megérezték, csökken a népszerűségük. Ezt megúsztuk!