Garasország ma - miniszterelnök-váltás
Meg kellett történnie, de a végrehajtott puccs kissé gusztustalannak sikerült, ezért írok róla bővebben.
Ha jóindulatú akarnék lenni, azt mondanám, hogy cirkusz, kabaré, kisdedek langyos játéka, ami a Medgyessy - MSZP - SZDSZ háromszögben zajlik. De nem akarok jóindulatú lenni, mert most már aztán igazán elegem van a szélhámosságokból! Medgyessy a legnagyobb a lingamok gyülekezetében, mert elvállalta a legfelelősebb politikai posztot ebben a gyalogkakukkok, kerti törpék országában anélkül, hogy önértékelése lenne. Pár jó lépés mellett aztán hatökörnek bizonyult, amikor többet kellett (volna) önállóan lépnie, mint amennyit az első lépéseivel botladozó kisdednek a mamától a sámliig kell megtennie. A sámlit nem tudta megkülönböztetni a bilitől és még dadogott hozzá, selypítés helyett. Aztán amikor végül hagyták belekakilni a minden vita-alkalommal vastagodó farok SZDSZ levesébe és hagyták megfürödni a biliben, ahelyett, hogy megértette volna az enyhe célzást (tud oroszul: tónkij namjok), elkezdte ő is duzzasztani magát. A süketfajd nem tudta, hogy őnála ez csak kipukkadással végződhet! Aztán majdnem elsírta magát és sarokba húzódott, ahonnan egyetlen megszólalás alatt többet fröcsögött a kezüket a bilijében felejtett kispajtásai képébe, mint amennyit faluvégen a kocsmába tévedt ficsúrra szórnak a bicskás betyárok. Képtelen alak: a nagyon buta gazemberek mintapéldánya. És magyar! Ha nekem nem ment, dögöljetek bele ti is, 'barátaim'. Képes leszarozni mindenkit az óvodában és átadni a vár kulcsát a nagyzsivány betörőnek. Nála csak számszakilag nagyobb, de nem vastagabb a háttér-pártja, sokan vannak és sok-sok amőba-csordára szakadoznak, mikor mekkora a falat. A csordavezér aztán azt hiszi, hogy hegedülnie kell a háztetőn, hogy a csordájával letaroltassa a mezőt, fel is mászik, kockás füzetbe bekaristolja a nótát és kottát, kap a hegedűért, de csak szájharmonikát talál, meg skót dudát, hol egyiket fújja, hol a másikat, hamisan, jaj, nagyon hamisan. A számban a kisdednél alig több SZDSZ meg minden vitánál felszalad a pisai (mert ferde) toronyba, harsonába fúj, hogy mindenki hallja a túlsó parton is, mekkora nagy vitéz! Addig fújja-fújdogálja, míg nagy esze a szerszámába nem menekül és az akkora nem lesz, mint önmaga. Jaj, elfáradtam, itt a vége, fuss el véle. Meg a cafatokkal, ha maradnak még ebből a brancsból. (Lehet, Tölgyessy-t fordítottam mese-magyarra?) Komolyra fogva a dolgot: Medgyessy aszongya, hogy a sülttök barátai készítik a terepet a Horvátországban nyaralóknak. Én is úgy vélem. De amit most fröcsög, mint sértődött vadbarom, azzal aztán ő tesz koronát Orbán Viktor háttérben vigyorgó fejére. (08.23) Gyurcsány - Kiss párbaj a NapTV-ben: Engem Gyurcsány meggyőzött, ha volna szavazatom, rá adnám. Mikor megjelent a politika színpadán, azt mondtam, hogy nem bíznék rá semmit, mert nem hiszek a tisztességes úton történő gyors meggazdagodásban. Ha viszont ennyi esze, politikai érzéke van és ennyire összefogottan, értelmesen meg tudja fogalmazni, mit akar és mi a teendő, ki tudta váltani bukdácsoló elődje gyűlöletét és három nap alatt fel tudott állni a kirúgott politikus mocsarából, akkor nincs nála jobb se a szoclib fertályon, se az országban. Abszolút komolytalan viszont, az emberiséget nem ismerők véleménye csupán, hogy elég gazdag ahhoz, hogy ne lopjon. Hát nem ébredt még rá a világ a két alaptörvényre? (1) Minél gazdagabb valaki, annál többet akar harácsolni! (2) Minél nagyobb a hatalma valakinek, annál több és/vagy keményebb hatalomra vágyik! Ha Gyurcsány lesz a miniszterelnök és jól indul, lesz elég ereje Hillert a pártelnöki székbe segíteni (a pápa-kézcsók selejt antidiplomatával szemben), akkor lehet még remény, hogy ez az ország nem kerül a partvonalon kívül focizó nagyon jobbszélsők kezére! Medgyessy most bizonyítja igazán, mennyire nem 'államférfi'! Presztízs + bosszú vezérli, nem bölcsesség. Mielőbb el kell tűnnie - és örökre - a magyar politikai palettáról. Végül lemondott. Miniszterelnöknek gyengus volt, hibát hibára halmozott. Az ellenzékkel szemben gyenge volt, megették. Az MSZP-vel szemben gyenge volt, maga mondja. Az SZDSZ-el szemben gyenge volt az MSZP-vel együtt. Magával szemben is gyengének bizonyult, hagyta vitatkozni az énjeit és a gőg győzött. Felednivaló. Kikopogtatta magát a maga tojta tojásból az új miniszterelnök. Eddig üstökösként száguldott, de a győztes sajtótájékoztatón már botladozott, nincs rutinja. Időben rá kell szólni, hogy a miniszterelnökség nem sprint, hanem távgyaloglás, nem ötletroham, hanem bölcs építkezés, nem ping-pong, hanem golf. Ejnye, tud-e golfozni? Gyorsan meg kell tanítani! Gyurcsány és Kiss szűz-intejút adott. Gyurcsány jó volt, számomra fontos mondatokat hangsúlyozott, amelyek a társadalmi különbségek csökkentését, különösen a kitaszítottság felszámolását helyezték a társadalmi kérdések előterébe. Nagyvállalkozó komolyabb szociális érzékkel, mint a sok alulról politikusként felfelé lihegő harács? Meglátjuk. Kiss is jobb volt, mint vártam, a lényeg, hogy követő pozícióját hangsúlyozta. A kettős ügyes húzással átlépte a rendelet-Mádl-barikádot, a 2x30 + 40 napos sületlenséget a helyettesítéssel. Medgyessy is kellett hozzá, akinek kellő mértékben elege van mindenből, csak magából nem és átadta a terepet. Tetszett Kolláth alkotmányjogász is, aki kerek-perec lehülyézte a rendeletet. Nem vagyok egyedül. Ami lezajlott, az reményt ad, hogy a jobboldal címkéjével takarózva nyomuló szélsőjobb 2006-os hatalomra jutása talán-talán megakadályozható lesz. Tetszett Gyurcsány őrült tempója, szabad beszéde, az, hogy végre a PR-hez értő ember állt a szoclibek élére, hogy pillanatok alatt képes volt a kormány-program kidolgozására, a kormány átalakítására, közben a büdzsé elkészítésére, és mindeközben a napi teendők ellátására. Tudom, hogy millió alku kérdése, a berlini falat se a népek csákánya verte szét, mégse vagyok teljesen elégedett a lehullott fejek számával, meg kellett volna szabadulnia Lamperth Mónikától, Juhász Ferenctől is (pártelnökség, ajaj!). Az új top-emberek közt sok a nem pártkáder, ez is jó. Mégis, legalább két dolog nem tetszett: a privatizáció hangsúlyozása (sajnos, ebben a Fidesznek kell igazat adnom: (a) minden 'összemérhetőnél' alacsonyabb már rég az állami tulajdon aránya és (b) itt lenne az ideje megkeresni azokat az óriási lyukakat, amiken keresztül ömlik ki a pénz ebből az országból és betömni újabb tisztáldozatok helyett, igaz, késő ez is, nagyon késő) és az, hogy megjelentek az első frontban olyan emberek, akik túlságosan gyorsan tettek szert túlságosan nagy vagyonra. De, hát nincs semmi takargatnivaló abban, hogy a sok szép szociális szólam mellett (de jó lenne, ha nem ezeket hajigálnák ki elsőnek, amikor a léghajó ismét súrolni fogja az erdő csúcsát) ez neokapitalista, gengszterváltott ország tőkés kormánya. Csakis azért jobb, mint OV, mert az hatalomőrült és kontrollvesztett őrültek csapatkapitánya. Ezek katasztrófát jelentenének, tehát: hajrá Gyurcsányék. Nagyon remélem, Hiller győz a pártelnökségért folyó harcban, befejezve a legfontosabb váltásokat, különösen, ha együtt lesz erejük a párt vezérkarának alapos kipucolására. És akkor már csak négy sarokpontot, bástyát kell bebiztosítani, de mielőbb és minél jobb erőkkel: államelnök, főügyész és gárdája, MNB elnöke és Alkotmánybíróság. Mert hiába kellene mindennek abszolút semlegesnek, függetlennek lennie, most mind a jobboldal támogatója. Tehát le kell cserélni a fejeket! Mielőbb, amint csak világbotrány nélkül lehet, minél erőszakosabban! A Fidesz - hál'isten - megőrült! Idegességében, hogy árnyékba, onnan pedig mocsárba kerülhet, minden eddiginél aljasabbul, mocskosabban, minden lehetséges kapcsolatát, eszközét igénybe véve és legförtelmesebb kádereit harcba dobva fröcsög, rágalmaz, kitalációkkal riasztgat itthon - és ami végképp megengedhetetlen - külföldön, illetve külföld itthoni képviselői körében egyaránt. Tudja, nálam jobban kell tudnia, hogy 2006-tal kapcsolatban el lehet énekelni: "Ez a harc lesz a végső....", aki ott megbukik, az fel fog morzsolódni. Orbán Viktor elővette legsötétebb káderét: önmagát és túltesz eddigi csúcsain. Megjelent újra a színen Kövér, és ez már a végső vergődés jele. Remélem, három-négy hónap alatt megérti az ország java, hogy 'le velük!' Ha nem? Nagyon ostoba ország leszünk! (04.10.01)