Garasország ma - vergődésünk színtere: az Európai Unió
A kis hazánkban kialakult csapnivaló hangulat egyik lényeges oka, hogy messze nem teljesültek azok a várakozások, amiket dédelgetve léptünk be az Európai Unióba. Tömören összefoglalom, miről is van szó?
Ketté kell szelni ezeket a várakozásokat: egy részük az álomvilágba tartozik. Ezúttal - Orbán Viktort nem követve (aki az utolsó pillanatig szapulta az Uniót) - álmodtunk, magam is. Azt hittük, hogy az Európai Unió kitalál valami Marshall-segélyhez hasonló csomagot, hogy a kommunizmus-szocializmus által megtaposott népeket pillanatok alatt bevezesse a kapitalizmus rózsavizes, tulipános paradicsomába. Hogy például 10-15 év alatt felzárkóztatja vagy legalábbis jól megközelítteti az új belépők jövedelem-szintjét a régiekéhez. Nem ám! És utólag szemlélve értékelheti csak igazán az ember a naivitás abszurd voltát! Mi a fenének hintettek volna mannát, amikor anélkül is és számukra jóval kedvezőbben igába hajtottuk a fejünket: bagóért eladtuk szinte mindenünk, mélán segítettünk az utcára kergetni vagy egymillió honfitársunkat és mocsár-szinten adjuk a munkaerő javát. Tarol a régi tagállamok tőkéje (is), tálcán kapva kedvezményeket, mindent amire nyikkan. Tehát az álom álom maradt, elszállt álom. A várakozások másik részét kereszteljük el reális elvárásoknak. Mik ezek? Erősödő, nem recsegő-ropogó konstrukció, gyorsan központosodó és okosodó intézmény-rendszer... Hát-hát... Ezek a várakozások se nagyon teljesülnek. Nagyrészt idézek a korábban írt napi frissességű kommentárjaimból: Kínában jártam, amikor az EU-alkotmány megbukott, ezért említem az ottani CNN-adást: "Kínában is adják a CNN-t, onnan tudom, hogy Franciaországban és Hollandiában is bukott az EU-alkotmány, győzött a primitív nacionalizmus. Nem néznek Keletre ezek a többnyire bölcs népek. Ha néznének, gyorsan becsuknák a nacionalizmus nagykönyvét, elővennék összes imakönyvüket és könyörögnének az erős központi kormányzás mellett minden határt és önállóságot feladó valóságos, működőképes Egyesült Európai Államok viharos létrehozásáért, erős alkotmány mellett. Nem kell betojni, persze, semmi rémség nem jön arról, csak robbanásszerűen fejlődik az ázsiai szuperhatalom és szputnyikai. Sok munkával, ésszel, szorgalommal és.... olvassák: http://www.amrita-it.com/china/china.htm Ha Európa nem akar a világ szemétdombjára kerülni, gyorsan össze kell szednie magát! Ja, még annyit ehhez az impotens Európához, hogy balga politikusok lehetnek, akik 83%-os EU-imádat (Franciaország) ellenére kisiklatták a népszavazást. Igaz, van jóval ostobább is: a mi drágalátos, hőnszeretett Orbán Viktorunk, aki gyorsan kijelentette, hogy halott ez az alkotmány, kérem. * Blair embere benyújtotta az EU költségvetés-tervezetét. Hihetetlenül megalázó a 10 új tagállam részére. Hja, aki az USA legfőbb támasza a háborúkban, annak gyorsan fogy a pénze, nem siet mások fejlődését segíteni. Nem ehhez szokott hozzá legfőbb gyarmatosító hatalomként se. Miért csodálkozunk? (05.12.08) Sajnos, Anglia egyébként is többet fékez az EU egységesülésén, mint az összes többi tagállam együtt. Kár, kár, ő is áldozattá válik saját balgaságának előbb-utóbb. Hetekig tartott, mire felszállt a füst Brüsszelben, véget ért a vásári alkudozás az EU 6 nagyja és sok kicsije - különösen a 10 új - között. Relatív győzelmet aratott Gyurcsány és csapata: visszakapart valamit az elharapott támogatásokból és javított a felhasználás feltételein. Nem utalt valami szoros együttműködésre ez a magas szintű cirkusz, ha így marad az EU, elveszti a versenyt az USA-val és az ázsiai nagyokkal szemben. Most mégis az a legfontosabb, hogy évekre előre lehet látni a stabil jövőt és - ha nem dug bele túl sok botot a küllőkbe a jobboldal - robbanásszerűen fejlődhet az ország! (05.12....) * Kedves ismerős küldött egy dokumentumot az Európai Egyesült Államok helyzetéről és jövőjéről. EU-dokumentum. Alapvető megállapítása: federatív szuperállammá válóban van ugyan az EU, de nincs vezetése. Bizottságokkal nem lehet kormányozni, felelős vezetésre van szükség! Fontosnak látom azt a megállapítást is, hogy a vallás és nacionalizmus kombinációja az a legfőbb veszély, ami elindította Európát, ami elől Európa az egyesülésben találta meg a megoldást. És ma ez a kombináció a magyar jobboldal fő fegyvere! Gyorsan kellene tanulnunk, levonni a történelmi tanulságokat és felhagyni ezzel a 'kereszt és zászló' politizálással. * Ez a pár vaku-villanás nem sok, de arra elég, hogy levonjuk a következtetést: 1. Az EU lemaradásban van a világ fő gazdasági mozdonyaival szemben (és most, napjaink történéseit tekintve lényegtelen, hogy ezt az őrült versenyt én feleslegesnek, sőt, károsnak tartom) és ennek a lemaradásnak a legfőbb oka az intézményes elmaradottság: nincs egység, alkalmatlanok az intézmények, gyenge a politikusok palettája, nincs érvényes alkotmány, nem elég gyors az egységesülés folyamata, nincs közös kormány, hadsereg... --- ??? Ha nagyon nagyképű akarnék lenni, azt mondanám, hogy a Time "csatlakozott hozzám": kifejti, hogy Európa az utóbbi években 400 000 Amerikába áttelepült agyvelő-sztárt veszített és ezeket vissza akarja (vissza kell!) szereznie, ha a megtorpant fejlődésen lendíteni akar, illetve, ha tartós fejlődésről álmodik. Lesz-e ehhez ereje? Valószínűtlen, hogy rövid időn belül sikerülhet fordítani a trenden, de az ezirányú gondolkodást én hatalmas eredményként üdvözlöm! - A 'Beteg emberiség, mocsok világ'-omba való, de itt is megemlítem: két demográfiai adatsor illeszkedik egymáshoz remek pontossággal (legalábbis az én agyam összerakta őket). Az egyik, hogy az USA-ban (a legravaszabb és keményen kezelt korlátozó intézkedések ellenére) a latin-származású lakosság száma túlhaladta a feketékét. A másik, hogy az európai országok nagy részében olyan alacsony és tovább csökkenő a születések száma, hogy rövidesen eltarthatatlanná válnak a nyugdíjasok és meg kell nyirbálni a szociális hálót. Mi következik ebből? Vagy emberirtás vagy a migráció felszabadítása, amit más okokból se szabad/lehet sokáig fékezni. 2. Az újonnan csatlakozott 10 ország nem kapja meg a várt és ígért támogatást a gyors felzárkózáshoz. A szélesen maradt árok a régiek és újak között az újak lakosságában növeli a neokapitalizmussal szembeni kiábrándultságot. 3. A fentiekben nem érintettem, mégis az összefoglalás körébe tartozónak érzem, hogy az EU-n belül (a régiekkel az élen) felszámolás alatt áll vagy előkészítés alatt van a szociális háló számtalan fontos elemének 'revíziója'. Ezzel az antiszociális intézkedés-sorozattal próbálja az EU pótolni az egyéb okokból bekövetkezett lemaradást. Haladunk az antiszociális, neoliberalizmustól szenvedő Unió felé. * Az már csak csúfítja a képet, hogy mi, magyarok ott, az EU intézményeiben rosszul szerepelünk: az elviselhetetlen honi pártvitákat nagy sikerrel visszük be az Európai Parlamentbe, nevetségessé, kiábrándítóvá tesszük magunkat (elsősorban vagy talán kizárólag a jobboldal) a másik fél 'bepanaszolásával'. Sok tekintetben okkal nem kapjuk meg a szükséges türelmet a felzárkózáshoz szükséges belső lépések megtételéhez. * És a 'tömegnek' egyelőre csak a kihűlt, teljesületlen vágyak maradnak. És az ebből eredő irritált hangulat. Ha a politikai utcaharc lefékezi az EU-támogatások elnyerését, végleg csak a kudarc-érzés marad!